url: =Thu le La - Tungg Thang' Website\nDeih Teeltheihloh leh Teeltheih\n2007 kum a kipan Article (Thulwi) ka gelhte (meek ziao in)\nThulwi leh La\nPhilippine aa gelh te\nZomi leh Sum le Paai\nZomite Khantoh Nading Thubulpi\nQuantity leh Quality\nZomi sungah thu ngaihsun pawl khat a om teei hangin tawm lai mahmah hi. Tua hi in thu ngaihsun mi i tam na tungtawn in khantohna zong hong manlang ding ahihi. Tua lo in dualdap in i om leh mi cihpeuh a hi sa pahpah, thu khat peuh ahoih sapahpah cih bang pen khantoh nading hong khaktan mahmah thu hi. Tua hi in thu khat peuhpeuh a om ciangin i ngaihsut dingin a kihanthawn nuam ihihi. Saikak theihna, tehkak theihna neih theih ding pen a thupi ahihi. Khua neu a om te’n khuapi pan a hong pai khat om leh tua ii thugen maan sa pahpah cihte, Doctorate khat ii thugen ahih nak leh san huai sapahpah cihte pawl pen tu hun ading in hoih nawnlo hi. Gamdang pan hong ciah peuh thupi muhpah cih pen dinmun a maan zo nai taklo ahihi. Tua hi a, critical thinking tawh suakta tak a i sittel ding thupi mahmah ding hi. Gamdang tung in Kawlgam ate neu-et pah cihte pawl pen a ngaihsut phathuai thu ahihi.\nZomi sungah quality leh quantity tawh kisai in pawl khat in ngaihsut in a nei mello tawh kibang hi. Na khempeuh ah a quality in thu a gen mahmah ahihi. Quantity a hih leh a thupi na mun a om mah bangin quality zah in manpha lo hi. Kammal kinai mahmah nih hinapi in a khiatna pen kigamla mahmah hi. Zomite i pil ciangin quantity tungah dinglo in quality tungah a kiding ding hita hi. Zomi pil tawm khat bek nei ihih manin mikim in thu kitam ngaihsut nailo hi. Lai Siangtho sungah Zechariah 4:16 in a genna pen quantity hilo in quality a gen ahihi.\nZonet sung i et ciangin tuma kum nih lai sangin khangto zaw ihih manin lungdam huai mahmah hi. A beisa hun zah in lai hoihlo, a zakdahhuai kammal kitamzat nawnlo hi. Laigelh dan zong kisiam zawta hi. Naupang vai tawh a kibang thu hong tawm zawdeuh hi. I muhna zong tampi hong zaito zaw ahihna kilangh hi. Zomi tawh kisai nette ah zong kiko, kitotna hong tawmzaw ta ahih lam imu thei hi. Mailam ah quantity leh quality zong khentel thei ding cih i kilamen mahmah hi.\nZomite kisap quantity in bang ahiam cihleh mimal mahmah tampi iphak ding thupi hi. Minam dangte tawh i kiteh ciangin Zomite pen kitawm lua lai mahmah hi. Hih mun ah mimal quantity hong thupi mahmah ding hi. Pawl khat in thu tampi a gen theite peuh thuthei sa kha thei uhhi. Pawlpi sung, kipawlna tuamtuam ah tua bang dan mi om thei pha deuh hi. Lai tam gelhzo leh thupi asa tampi ki-om hi. Hih mun ah a quantity tungah ding lehang tua bang ahi thei ding mah ahihi. Quality tungah ding hileng pen mi khat ii gen thu, gelh thu, bang thu ci-in hoihtak sittel in tua tungtawn in mat a kipia thei bek ding ahi hi. Mun khempeuh ah kihel zawh denna cih khawng pawl khat in thupi sa mahmah lai hi. Thu kigen peuh a kum theite peuh pil asa ki-om lai hi. Tua hi in mihing khat in pen i zawh ding line khat bek a neite ihihi. Tampi ikuppih hangin ei line bek mah ah a kilawhcing ding bek ahihi. Ei line lopi peuh ikikuppih pong hang man nei tak khollo hi. Na khat peuhpeuh ah a gen ngam, a pau ngamte kihtak a neithei mawk lai hihang. A hihhang tuate pen ngaihsun phapha lehang i zawn man, i hai man peuh na hithei mawk hi. Khangluite in “ka zawn in hong hai sak” acih zong a maan naciang khat om hi. Pawlpi sunga kipan mun tuamtuam ah kiteelna khat peuh a om ciangin zong a quality tungah ding ngamlo in a quantity tungah kiding kha thei zel hi. Tua bang hi in a tawpna ah i deihlohpi te zong nial ngamlo in a ki-om cip thei ahihi.\nZomite pen a kilang bawl ding in mimal tawm lua lai mahmah hi. Tua hi in kilang bawl zawlo in a kihuai dingte ihihi. Kilang bawlna in khantohna hong tunpih lo in phattuamna hong pia lo ding hi. Leitung pen a neu semsem ding hi a, mailam ah koi mah ah kibuzo loding hi. Kha tungah i kah phial zong in hong kidelhto ding ahihi. Pasian in Lai Siangtho sungah aksite tungah bu na bawl zongin kong phiat khia veve ding hi na ci khol khin hi. Tu in i kimuh nai loh hang mailam hun ah a kimu dingte ihihi. Tua ahih manin thu khual huai hi, sipah ning icih kei nak a leh.\nZomi tampi in na khat peuh ii a quality i ngaihsun lua naikei hi. Pawlpi sung, khua sung cihte ah mite’ maitang zahtak manin i deihloh thu khat a om phial zongin a quality enlo in i thukim pih pong hi. A diakdiak in mailam adingin quality pen nak thupi mahmah hi.\nHih quality tawh kisai in Zomi tampi in zong zolai ii quality a ngaihsun ngei meello hileh kilawm hi. Tua ahih kei leh zong lai a kici ii hoihna leh hoihlohna zong a thei ngeilo himai ding hi. Hih mun ah criteria of literature pen hong thupi mahmah ding hi. Lai khat ii criteria a kim/cing zo mah hiam? Leitung laite zong exceptional a nei vive mah hi in, Zolai ahih leh tu ciangciang leitungah exceptional a tampen hi kha ding hi. Mi pawl khat in lai simsim tei leh kilawm napi in a theihhuai pipi zong a theilo na om thei veve sam hi. Gentehna in the History of Literature cih tepawl bangah en lehang tu a English a kikheltohtohna, Old English, tua khitteh Middle English leh tuhunteh Modern English cih khawng a om lam pen theih huai napi in a thei khalo pawl khat ommawk hi. Theinapi a theilo a kineih zong bel omthei sam inteh. Tu hun ciang in van kibawl te ah mi tampi in a quality hong enta uhhi. Made in US, Japan khawng a kicih pian leh ahoih in ngaihsun pah in, made in China a kicih leh quality hoihlo in kiseh pah hi.\nThu khat a kigen leh zong a quality ki-en hi. Lai khat a kigelh leh zong a quality ki-en in, a muibutna pen a quality hong hipah hi. Pawl khat in thu gengen in a taksuah theilo ding zong tampi tak om thei hi. Na khat thu khat pen a taksuah theilo ding ahih leh thupi lualo mai hi. Hong nungta in muh theih in hong om tak ciangin a mannei hong suak pan ding hi. Pawl khat ahih leh damdam in hong taksuah pan thei hi.\nNa quality bang? (Ka talent bang?)\nLai Siangtho sungah Pasian (Kha Siangtho) in mi khat tungah a kibanglo siamna khat ciat pia hi (Icor. 12) kici hi. Tua pen thu dang khat in gen lehang talent zong kici thei hi. Na talent bang ahiam? Ka talent bang ahiam ci a kidot phat ding zong a thupi mahmah ahihi. Music kiva lopi khat in La makaih leh nasia lualo ding hi. Ama zong zawtzo lualo ding hi. Pasian in hong zat nopna a tawmpen nam khat tek om hi. Mi dang khat pen kineu et theilo hi. Khut dawh ngen khat nangawn in ei hih theihloh na khat hih thei gige mawk hi. Mi i thupit sak ding kisam hi. Mihing pen Pasian muh bang mah in a man nei mah in i muh theih mateng i thukhupna pen hong hoih khollo ding hi. A diakdiak in Zomite adingin Pasian mah na khempeuh ah a thupi pen ahih manin Pasian (itna) kinawl khin theilo ding hi. A nawlkhin a omleh amah leh amah a kinawl khin hipah hi.\nTua ban ah itna neihna lotawh i mipi sungah kilawhcing zolo ding hi. Zomi ka it ci in a Zomi pih khat a mudah a langpan den mi pen a cih takpi hi ngeilo ding hi. Itna i cih pen Pasian tawh a om khawm ahihi. Tua itna (Pasian) lotawh na i sep sawm hang in lawhcin ding baih lo ding hi. Itna i cih zong mailam thu khualna cihnopna zong ahihi. Lai Siangtho sungah mailamah bang hong piang ding theilo na hih man in na kisathei khol kei in kici hi. Tu laitak in hi i kisak hang khangluite in zong “Mihing leh papo” na ci hi. I Zolai pen Pasian thu tawh hong ton hi in Pasian thu (Itna) tawh i kikhen leh Zolai maan hinawn lo ding hi. Gaalte nangawn itna pen Pasian zia, ama hong pattah na ahihi. Thu leh la i gen ciangin mailam thu ding ngaihsun khol in i gen kei leh “aktui sunga, a vom ding leh a kaang ding kigen khol theilo” acih mah ahihi. Tua hi in philosopher Albert Einstein in “Life is too short to be selfish” a cih pen kicing lua mahmah hi. Hun khat ciangin i thu gen, i lai gelh tungtawn in thu hong kibawl kik thei ding ahihlalm kidophuai hi.\nLai Siangtho sungah i muh mah bangin mihai khat in hong phatna sangin mipil khat in hong taina pen a manpha zaw in na gen hi. Hong kilangpan ciangin lungkiat pah ding hi tuanlo a, quality a kah nading hong suak kik bilbel hi. Thu ngaihsun meello khat in hong phatphat na pen thupi tuanlo hi. Thu ngaihsun mi khat in hong langpan na pen thupi mahmah zaw ding hi.\nMi pawl khat pen heh mahmah taleh a thugen, a laigelhte khum mahmah thei lai hi. A hizongin a sungah pen khauh mahmah hi. A sunglam tangtel sihtan bang napi in a maitang ah kidawksaklo in seel siam mahmah pawl khat om hi. A hizongin mi pawl khat leuleu pen a thugen, a laigelhna tungtawn in a lungsim tampi kimukhia thei pah hi. Tangtel sihtan bangin a kitompah cih bang phial in om hi. Hih pen ahih leh a naupang vai khat hong suak hi. Picin zawhlohna khat zong ahihi. Khangluite in paunak ah cillumsa tawh valh cih bangin na gen uh hi. Hih thupen picin mahmahna khat ahihi. I Zomi paunak, thu ciin te pawlpen a mannei mahmah na himawk hi.\nSum bawlna ah zong\nSum bawlna ah zong quantity leh quality hoih tak i khen kei leh ahilo pi a kituak thei ahihi. A quantity bek en in sum tam ngahna hipeuh leh ci in thumaanlo tawh na akisem thei ahihi. A hizongin tua bangin kisem leh tua in a tawpna ah gilbeem zong tun thei ding hi. Sum lah tam ngah in sum lah tampi mah bei kik pah thei mawk hi. A hih hangin quality a ente in a sum tam ngah ding quantity en masalo in kei tawh kilawm maw? Pasian in deih maw cih a quality en in zong haupah lo phial in a quality keem cing hi. Tua bang tepawl pen kipin kho in damdam in khangto thei zaw mawk hi.\nBangbang i ci zong in quantity icih pen a kimu pah thu hi in, quality i cih pen zong a kimupahlo zong hong suak thei hi. Tua hi a, a tawpna thu, thu hong khupna pen a thupi hong suak ding hi. Zomite quantity tungah tam din nawnlo in a quality sit thei ni cih a kigen nuam ihihi. A tawpna ah ei leh ei kimuhna hong thupi loding a mipi in hong muhna thupi ding hi. Mihingte pen ei leh ei a maan a i kimuh ding hamsa mahmah hi. Mi dangte tungah muhna i neih bangin ei’ tungah muhna kinei theilo mawk hi. Hih pen leitung mite’ pianzia ahihi. Tua hi in thu leh la khat peuhpeuh a om ciangin mi gen tungtawn in dinglo in ei mahmah in sittel thei lehang cih i kitha piak nopna pi pen ahihi. Maitangzahtakna te pen mun khempeuh ah hong dik khin loding hi. Thu maan ah zong i din ngam ding hong kisam ding hi. Mi dang khat i maitang zahtak manin i man kiamsak loding hihang. Quantity pan quality ah kihei hunta hi.\nI muhna, i ngaihsutna te zong leitung hun tawh kizui in conservative den thei nawnlo hi. Conservative icih pen 19th century, 20th century hun lai thu a hipen hi. Tu hun 21st century ah leitung thutawh kisai leh Pasian thu pen Liberal tak in ngaihsun in (quantity) ahih hangin conservative tak in Pasian mahmah up ngiat ding (quality) a thupi ahihi.\nMinam itna leh deihsakna tawh,\nVisiting UB Fellow


timestamp: atn

url: =Christmas Zaideih ~ John T Hum :: ZOMI DAILY\nChristmas pen dawibiate biakna pan hong piang hi-a Kristian ten bawl ding hoih lo hi, cih bang a um pawl zong om hi. LST sungah Jesu suah phawkna na bawl un cih omlo a, Khistian masa ten zong na bawl lo mah hi. Mikhat peuh i suahni pan hong piang ahi phial a, Jesu suah ni tektek ahi kei zong zong leitungah Gumpa mihing bangin hong pian phawkna neih hun pen a kilawm mahmah khat ahihi. LST in na khempeuh sin in ahoih nate len kip un ci ahihman ahoih in ka ngaihsun hi.\nAhi zong i zatzia man leh man lo om thei hi. Ih zat zia man kei leh ei tungah mawhna om ding hi. Gentehna in, leitung ci leh sa gualnopna zatna, zu leh sa tawh zang a, mihing nopsak na ding a zatna lauhuai hi. Pawlpi pawl khat te ah, Christmas hun pen mizawngte tungah piak khiat hun leh lungdam na thu taangko na in nei uh a, Pasian minthan nading zangh uh a tua pen Pasian muhna ah namtui mahmah ding ka ngaihsun hi.\nChrismas hong tun sim in izat ngei pawlkhat ah pawi hoihnono ki lak in, naungek ih suaksak a, anu Mary in a-ang ah a tawi ngiiungeeu i mitkha ah imu hi. Mitampi in Jesu pen naungek bek in amit kha in bawl a, a picing khin ahihna, leh asepna te i mu to kei hi. Tu-a ka gen nop thu pen hong pianna i manggilh loh mah bang Jesu hong pai a deihna leh asep khiat pawlkhat Christmas message a gen nuam ka hihi.\nChristmas thu tel beh huai pawlkhat\nChrismas kammal pen namnih kigawm, Christ, (Khris Jesu) leh Mass (mipi) kigawm cihna ahihi. A siangtho mahmah Pasian leh mawhnei, gilo, mihing te Jesu in hong gawmtuah cihna ahi hi.\nChristmas Ki bawl masakna\nEden huan ah Chrismas kibawl masa hi. Pasian in amah leh mihing te hong gawm kik na ding ganhing khat la in na go-a, avun, mihing nupa te silh sak in, asisan tawh biakna bawlsak hi. Tuani in Christmas ava siim pen abawlsa ganhing teng hi pah hi. Pasian in hihbang ganhing si luansak na tawh Khris gumpa sih ding leh Khirs sihna in Pasian leh mihing kikal, mihing namnih (Jews leh Gential) kikal ah kilem na om ding na gen khol hi. Khrismas pen kilemna lim hong lak ahihi (Eph 2)\nGulpi lutang ki tuan kham\nNumei sungpan a piang numei suan in na lutang hong tuan kham ding hi, cih Pasian in gen hi. Hih ka sim ciangin banghang avek a that khin lo a, a lutang bek tuan kham aitam cih ka ngaihsun hi. Adeihna ahang pen hi bang hi. Gulpi in mihing tungah lutang sem lo ding (uk na neilo ding) cih ahihi.\nAnih na-ah, Satan pen Zuautheipa ki ci a, anasep pen zuau gen bek ahihi. Zuau gen masa a, ama zuau I up khak ciang bek I tungah nasem in thunei hi. Lutang ihcih pen zuauthu hong pai na mun ahih man tua mun tuatkhap kul ahihi. Khris mite in lutang ki tuankham khin ahihna tel leeng khemna I um kei ding hi.\nBang zuau nam gen hiam?\nKhatna: Pasian in sel sim nei hi: Satan vanzat namte pen Pasian kammal muanlah nading vive hi. “ Pasian in hih ne ken hong citak pi hiam? Amah na sut ding uh a deihlohna hi” cih ahihi. Mihing sungah, Pasian in kei hong gen khiat khit loh, a ipsim thu pawlkhat om lai ci-a, muanlahna guan hi.\nNihna: Kha ki tangsapna sang sangin pumpi ki tangsapna thupi zaw\nHih suangte khomun suaksak in. (nang zong nagil kial ding hi, na pumpi kisapna don masa in), cih kammal, zuauthu zangh den hi. Ih thunget ding Lai Siangtho sim ding masak lo in, vai dang te thupi zaw hong ci den hi. Hih pen ama zuau bulom hi. Pasian gam leh adikna zong masa un, na kisap dang te uh hong pia thuah ding hi cih, kammal tawh I zawh kik ding kisam hi.\nThumna: Biakna min paulam in nasep nop bang sem in. Pasian kammal amun leh a hun kituak lo in zangh in:\nBiakinn khum dawn ah Jesu pai pih a, hih pan ki kia sak in, vantung miten na khe in lei a sukkhak loh naang hong dom ding hi.\nJews miten a ngaihsut khial thu pawl khat om hi. Eite pen Pasian teltuam te ih hih manin Pasian in (bangbang i sem zongin) hong nusia lo ding hi. Pasian kammal sang masa te ih hihi. Jerusalem biak innpi ei sungah om hi, Pasian in eite i galte khut sungpan hong hon ding hi, cih te amau upna a hihi. Ahi zong Pasian kammal azuih loh uh teh tua kimuanna te in na hon zolo uh hi.\nDawimang pan biakinnpi siksan in Jesu na ze-et hi. Lai Siangtho ama’ mun tawh kituak lo in na zangh hi. Biakna min paulam a, utteng sep gawp zong khemna ahihi.\nLiina: Hong bia le cin hih leitung hauhna, minthanna teng kong pia ding hi. Hih pen dawimangpa kawl nian ahihi. Jesu in,”Na Topa Pasian bek na bia dinga, ama’ na bek nasem ding hi,” ci hi. Mikhat in leitung khempeuh angah hangin anuntakna mangthang leh bang sum tawh lei kik ding ahiam? Na neihsa zah sum tawh lungkim in, kong paisan kei dinga, kong nusia kei ding hi, cih kammal te tawh leh do ding kisam hi.\nNa gina kei, na mel ahoih kei, na pil kei, mite bang kei teh, na mawh zel veh, cih kammal te satan vanzat hi. Um ken.\nNumei suan in na lutang hong tuan khamding hi, a cih mah bang zuau genna bul satan lutang tuatkhapsa ahi hi. Zuau um non ken. Pasian kammal Thuman thutang bek um in. Hih in Christmas hong puak suahtakna ahihi.\nDawimangpa nasepna siasak dingin Pasian Tapa hong kilangh zo hi (I John 3:9).\nHih in Christmas deihna ahihi.\nPrevious: I Wish You A Merry Christmas From Bethlehem\nNext: Christmas na bangci zatsawm? ~ Khaineu


url: =Tedim khuasung khantoh nading nasep pawlkhat pulakna :: ZOMI DAILY\nposted on 13 December 2017 at 12:21 am Lomkholna: News, Tedim, Zomi\nEPC zumnuai mualpang lam, Lasiam Cingsan te inn geipan Zato lamka dong Eldorado company ten suangphuah lampi (ေက်ာက္ေခ်ာ ခင္းလမ္း) bawl hong kipanta uh aa, veng leh pam mipi te’n lungdam kipak mahmah uh hi. Hihmun pen tuukhun sung teng buanciim tawh a kidimden lampi mun khat ahi hi\nTedimkhuapi pen khantoh gimnam mahmah ta hi.Thunei ten zong a pilna/a siamna uh leh a tha leh ngal sitlo in, Tuunnu Zogam paakbang etlawm in, a mangthangsa “Zophualva” te Tuunnu Zogam nuam ah vaibang hong ciahkik aa, nunnop nga bang lenkhop thei nading a hih theihna muntek pan hanciam uh hi.\nTuinaak Sit-telna Vanei\nDec 12 2017 (Tue) Hakha pan hongpai SAE te,Tedim sipin zum pan SAE, telcing committee ten Tedim khuanu, khuapate tuineek Sialtang tuinaak leh Pawnpi tuinaak sit-telna vanei uh hi.\nMailam ah Tedim khuamite tuieek, tuizat a lemzawk theih nading in thunei ten tha leh ngal san in hanciam uh hi.\nDec 11, 2017 (Mon) zingtung a kipan nitak khuamui dong Pyinee Engineer te, Tedim sipin zumpan SAE, mipiteelcing committee te leh sipin nasem ten tender ngah company te nasepnate sit-telna va nei uh hi.\nTender ngah company te nasepna a sittel ding in, Zogam khuapi Hakha pan Pyinee Engineer SAE mi (2) hongpai ngiat uh aa, pikhau kai-in kiteh ciatciat hi.\nLawibual, Leilum, Myoma leh Sakollam vengsung aa Tedim khantoh nading, Tedim khuanu, khuapate nun-nop damtui bang luan nading aa kilam hawktui luanna, suangsi tawh kiciang phung, tuipaikhiatna etc.. a tuamtuamte ahi hi.\nLungkimna om estimate tawh a kituaklohna munte a sem company te thukizasak kikding aa, sempha kik ding uh hi.\nTedim EPC nasem ten Myoma, khuapi veng Galkaptualpi kimteng-ah meikhuam thak liklek hong phot ziahziah ta uh aa, mipite ki lungdam mahmah hi. Ref: Tedim Municipal Page\nPrevious: Gamdang mite alutsimsak KLIA ah nasem Immigration Officer honkhat kiman\nNext: Tedim khuapi khantohna le Chin State bup motor hawlte omna mun


url: =Thupatna: Zomite ih minam kalsuan zia ka etpak ciangin hun khen li ka suah aa, paltan tum hun (1916-1960), kumpinu’ nasepphat diak hun leh tembaw zuih hun (1960-1980), sumzong-paiizong aa suang bawl hun (1980-1995) leh gamdang pai hun (1995-tu ni dong) ci-in ka mu hi. Amasa hunpi thum sungah nasemte pen a diakin pasal-ngalhatte vive ahi hi. Ahi zongin tu hun ciangin numei-naupang, pasal-ngalhat cih tuan omlo-in a teek a khang khempeuh gamdang kipaita hi.Gamdang paina panin gamdang peemna dongah kizomto hi. Sum-le-paii zong ding ahi zongin, pilna sin ding ahi zongin leh gamthu khatpeuh tawh kinahvawh kha-in gamdang kipai ngeingai tekmah hi. Tu tadinin kimawksak nading a omloh ha’ng innlelo nusia-in gamlelei taisan-a a neu a lian, a teek a khang ih pusuahgawp pen ngaihsuthuai mahmah sa ka hih manin hi thului hong sungkhia nuam ka hi hi.\nNuntak khuasak nop nading ngimna tawh mun khat pan mun dang khatah, gam khat pan gam dang khatah lalna pen “peem” kici hi (Merriam-Webster’s Collegiate Dictionary, 11th edition).Tua bang aa lal mite “peemta” kici hi. Cihtheihna hang leh kumpi nasepna hangin mun dang khatah lalna pen gamsung peemna (internal migration) kici aa, gam khat pan a dang gam khatah lalna pen gampua peemna(international migration) kici hi. Uttawm thu a hi-aa, hawlkhiatna hang ahi zongin mundang-gamdangah kipeem takpi hi. Africa leikhen panin mundang leikhente (continents) ah tu ma kum 5,0000 lai hunin mihingte na peem khin uh aa, Europe leikhen panin 1820-1980 kikalin North America leikhen ah mi awn 20 bang na peem khin hi, kici hi (Britannica Concise Encyclopedia, 1255). Zomite ih gamdang peemna in ih khanthohna leh midangte tawh ih kisuktuahna tungah kinga ahih manin tua thu tawmkhat genloh phamawh ding hi.\nIh gamdang paina thumasa khat in zawnna hang ahi hi. Ih Zogam ah zinghuan-nitakhuan kiningcing zo nawnlo ahih manin ankhing kikham nawnlo hi. Zawn manin sang kikahzolo hi. Ih cinat ciangin ih kibawlzo kei hi. Zawnna ih sihpih takpi hi. Ih sumlut 70% pen anletui leina-in beimawk hi. Zawnglua ihih manin ih cihtakna ih khahsuah ta aa, lungsim gina (good morality) ih neizo nawn kei hi. Mihing khat ii phatmawhsap (basic needs) anletui (food), silhleten (cloth) leh innlelo (shelter) ih neizo kei takpi hi. Ih kumpi in zong tua zawnna panin hong dalzo tuanlo ahih manin sumlepaii zawnna (material poverty), mipawlkhat ii zawhtawhna hanga zawnna (social poverty), thumuhna lamah zawnna (intellectual poverty) leh lungsim-kha ngaihsutna tawh kisai zawnna (spiritual poverty) galpi ih doden hi ( Mission in the Context of Endemic Poverty, 45). Zawhna ih cih pen ei teeltawm thu leh utthu hi sam lo-in ih gam kimakaihzia ginatlohna hang, sumbul neih masak loh man, sum bawl siamlah man, thadah man-aa piang a om mah bangin huihsia-gialsia ( natural disaster) leh gallesa (war) hangin zong piang pha mahmah hi.\nMihing bawl Pasian in minamte’ ten nadingin gamhoih khatta na pia hi. Judah mite zong Caanaan gam a luah dingin na kamciam hi (Pian. 12:1ff). Gamdangah ih peem manin ih gam ih lei kitaisan hi. “Tunnu Zogam: Zogam nuam ih cihcih,” kitaisan takpi mawk hi. Zomite adingin Zogam pen Pasian’ hong piak ahih lam ih phawkkha nawn ta kei hi. Ih lamkiatna, ih pianna ih mangngilh ta thong hi. Ih gam leitang pen Pasian’ hong piak ih neihsa ahih manin, ih pu ih pate van leh lei tawh na kiciam uh hi. Tua leitang in anletui hong sik hi. Ih nuntakna taktak ahi hi. Gallesa panin hong keem hi. Ih kulhpi ahi hi.Tua leitang in ih Zomi hihna taktak hong pholak hi. Leitang neilote kisimmawh aa, “peemtate, khualte” kici hi. Leitung gamlim sungah ‘Zogam’ kicih nading mun dang hong omnawnlo ding hi. Ih gam leh ih leitang tungah ciktakna in Pasian’ tung-a cihtakna ahi hi. Bang piang hi ta kei leh ih gam ih lei ih puah ih zuun ding Pasian’ hong piak tavuan lianpeen khat ahi hi (Dancing with the Land: Significance of Land for Doing Theology, 117). Ih gam ih lei it-a ih zuunna in innteek lungsim hi aa, gam dangah peem nopna in mikhual lungsim ahi hi. Nidangin ih pu ih pate Mesopotamia panin Zogam mah na ngai ngutngut uh aa, na ciahnuam zungzung uh hi.Tu-in ih gam ih lei ih taisan bek tham lo-in ih khua ih tui nangawn ih ciahnuam nawn kei hi. Tua in ih gam tungah cihtaklohna nam khat ahih manin gamdang peem ding sangin ih gam mahah ciahkik tangtang le’ng Pasian’ deihna tawh a kituak zaw kei tam a cinuam ka hi hi. Nidangin kumpi nasem ih pu ih pate a tawlngak uh ciangin ih Zogam mah na zuan tangtang uh hi.\nGamdang-a peem ka pute khat America gammi suakta cih thu a zak ciangin ka nunote khat, a khitui hong mualtuangin hong kap ngetngut ngei hi. Hih thu in thu tampi hong gen ka sa hi. Zomi kimlai namdang mi khat ih suah ciangin a taktakin ngaihsun leng a dahhuai mahmah thu khat ahi hi. Zomi hihna panin namdangte’ gammi khat ih suah ciangin tualkheng ih hi mawk hi. Namdangte’ tual nuntakna in hong thuzawhlua ahih manin namdangte lungsim mah kivompah hi. Unau ki-itna, behlephung ki-itna leh khualetui ki-itnate ih mansuah kha takpita hi. Ni khat ni ciangin ih minam a beitakpi kei tam maw ci-in sunleh zaanin ka lunghihmawh den hi.Kawlgam sungah nidang-a kumpi phut ngei Phyu minamte nagawn tu-in beitakpi ta hi. Zomi hihna in ih teel theihloh Pasian’ letsong lianpen hi aa, ih minam ih kheel mawk ciangin tua Pasian’ letsong a nawlh hi mawk lo ding ih hiam? cihhuai ka sa hi. Minam kheng ding leh leitang zuak ding pen Pasian in na deih ngiatlo hi (Siam 25:23). Minam hihna thupi a sa Pasian hi a, Lai Siangtho mai khempeuh ah minam thu mah Pasian in na gen niloh hi.Namdang mi ih suahtak ciangin ih minam tungah cihtaklohna nam khat mah ahi zel hi.\nAhi zongin a thu tungtawn-a kalsuan Principle Ethics-te’muhna pan enlehang gamdang paina pen a khialloh hang gamdang peemna pen khial hi, kici thei ding hi. Hih principle ethics in mi bangzah in phattuam cih enlo zawin, mihingte lungsim kuanzia ( moral values) cih bulphuh zaw uh hi. Tua lungsim kuanzia (moral values) te pen khinkhai theihna, biakna leh tuah khak thute tung tawnin hong piang, ci uh hi. Hihte’ muhna panin gen lehang gamdang peemna pen khial hi. Banghang hiam cih leh pianna gam nusia ngam cih pen lungsim zulhzauna nam khat kici thei ding hi. Pasian mahmah in zong hong piak minam hihna ih khel mawk ciangin tual khel ih hi mawk aa, ih tual tungah cihtaklohna nam khat suak hi. I ngeina ih kampaute beisuah lehang Zomite’ tumdanna teng a bei hi mawk ahih manin a dahhuai pi khat ahi hi. Zawnna, nasep neihlohna leh gamsung buaina paulamin gamdang peem ding ih hih leh ih gam hong hoihkik mawk leh ih ciahkik ding hiam? Tua ahih manin ih lungsim kuanzia leh a paizia thupi mahmah ding hi. I pianna Zogam taisanin, ih Zomi hihna zumpihin ih Pasian hong piak letsongte ih nawlhkhak ding lauhuai mahmah a, tua bang i hih khak leh kikhial mahmah zel ding hi.(Choosing the Good: Christian Ethics in a Complex World, 27ff).\nAhi zongin tua kawmkalah mihing hihna a buplhuh Character or virtue ethics panin en lehang gamdang pai leh peemna thu pen mimal khat tungah kinga ding aa, tuapa pen mundangah a peem hangin a gam a lei it aa veii aa, a ngeina leh kampaute kemcingin gam leh minam adingin nasem mipa ahih leh hoih mahmah leuleu ding hi. Khial zong kici theilo hi. A langkhatah ih Zogamah tengin gam leh minam minsiatna a bawl tawntung mi ih hih khak leh tua zong thuhoih hituan lo aa, khial hi. Hih character or virtue ethicists-te muhna danin en ni cileng tua gamdang peempa in bang hih( what he did gtn- a gamnusia, a minam hihna khel) cih sangin amah in a bangci mi(who is he- a gam leh minam it maw, a ngeina leh kampau kemcing aa minam phattuam nading aa mapang maw) cih danin en theile’ng gamdang peem tampi a peemtaak tampi ki-om khin tham hi. Tua mah bangin ih gam ih lei-ah teng napi in, gam leh minam siat nading aa a mindaisak khat ihih leh a phattuamna om tuanlo hi. Tua hi a, hih muh danin gamdang peemna ih et ciangin peemtak a ombangin pemtaak lo zong om ding hi. Pawlkhatte adingin gam dang peemtak takpi mai ding a, pawlkhatte ading ahih leh peemtak bek thamlo-in khialna lianpi khat hi maikha zel ding hi. Hih character or virtue ethicists-te’ etdan leh muhdan tawh gamdang peemna ih ettheih ding laisim mimal kong zawnnuam hi.\nIh thulu ahi, “ Gamdang peemna: Thupha maw Samsiatna?” cih dawngkik le’ng gamdang peemna ih cih pen samsiatna hi hetkei, thupha zong hi pah zuahzuahh sam kei, kicithei dingin ka um hi. Lai siangtho leh principle ethicists-te mit tawh en lehang gamdang peeemna a khial tawh a kibatna tamzaw leh kilawm ka sa hi. Ahi zongin Consequentialists-te muhna tawh enlehang gam dang peemna pen khialdeksuai lozel hi. Tua kawmkalah Character or virtue ethicists-te’ et danin en leng gamdang peemte a peemtak mahmah om ding aa, a peemtak hiaulo zong om ding hi. Hihte’ muhna tawh en thei leng hoihpen dingin ka ngaihsun hi. Nang bangci na ngaihsut? Tua mah bangin ih gam ih lei ah ih ten zenzen hangin ih gam leh minam minsiat nading ih bawl zenzen leh tua zong hoih hi, cih theih nading omlo hi. Gamdang peemna bel hamsiatna ih hetkei tu tadih adingin thupha mah hi zaw. Ahi zongin kial hun laitak in Egypt gam-a peem Judah mite hun khat tak ciangin ‘saal’ a suahna thu zong phawk tawntung ding kisam ka sa hi. Pharoah bel om nawnlo aa, sal bel kikhawi nawn lo kha ding hi. Ahi zongin tua sal hilhna in meel dangkhat hong puathei khangel ding hi.Hi thei hi leh gamdangah pilna-ciimna leh sumlepai zongin pai mah ni; ahi zongin ciahkik hamtangin tuate mah tawh ih gam ih lei leh ih minam khangtosak thei leng cih ka lunggulh penpen hi.


url: =US President Thak Donald J. Trump in Innkangpi Luah Taktak Ta!\n(45) na US President angah Mr. Donald J.Trump le Vice President Mr. Mike Pencete’ US President suahna hunpi (Presidential Inauguration)pen geelna omsa bangin January 20,2017(11:00ET) hunin White House Capitol hill, Washington ah thupitak kibawl in, Chief Justice Robert in Laisiang tho len sakin Pasian mai le US mipi tulza asimte maiah kiciamna nei sak hi. Tua kiciamna ah a zat LST te pen US President masapen Greoge Washington i zatsa le Donald Trump a neulai Sunday School akahlai pek ama Nu in a zat LST zanghin kiciamna nei hi.\nHunpi sung thungen ding kisehte lakah, nidangin Muslim siampite zong thupha pia dingin Stage tungah kitusak a, tutung in Muslim siampu kihello hi. RC Bishop, Orthodox siampi, Baptist, Presbeterian leh Para / Evangelical Ministerte, mivom, mikang leh Hispanis pastor cihte kihel kim uh hi. Evangelical pastorte lak pan Rev. Flanklin Graham le Rev. Paula White kihel uh hi. Kiciamna hunah Pasian mizat minthang Rev. Billy Graham i tapa Rev. Franklin Graham in LST mun 2 Khang. 1: 9-12 sung simin thungetna nei in, adang Pastor khat le Jews siampu khatin tawpna thupha piakna nei uh hi. President Donald Trump in, Pasian nasemte lakah Rev. Flanklin Graham le Rev. Paula White te a pahtak mahmah khat hi-in kigen hi.\nHunpi kipat ma-in, White House kiang a om taanglai Greek Revival St. John's Episcopal Church ah biakpiakna nei masa uh hi. Hih St. John's Church pen US President sem khempeuh a kiciamna neih ding ciangin, zingsang kikhop masakna munin a zatna uh hi a, tutna tungah President te’ minte kigelh hi. President suahna pawipi ah President sem luite ahi President Jimmy Carter, President Clinton, President Bush le President Obama te kihelthei uh hi. Mormon Church Choir le Washington State University sangnaupangte in Choir sa uh hi. Kiciamna man khit phetin a khawlta ding ahi President Obama te nupa tawh kikhen pah uh a, Obamate nupa vanleng kiang dong a va khak khitteh, naseppih luite tawh mangpha khakna hunpi nei dingin Capitol Hill pan Helicopter tawh Maryland lamah leng suak pah uh hi.\nPresident thakte lawmta bel White House sung mahah nitak ankuang Luncheon Ceremony umna kumpi uliante le saptuamte tawh thupitak nei uh a, Senate Majority le Cabinate makaite in thugenna nei ciat uh hi. President Donald Trump a deih mahmah om mah bangin, US mipi tamzaw phialin deihlo veve ahih manin, Washington DC sung bekbek ah mipi 800000 valin lungphona nei uh a, aliam abai a om banah 100 val kiman pah ci hi. Tua banah Congressmen 50 kimin President thak lopna pawi bawlloh dingin nasiatak nialna nei uh ci hi.\nBangbang le Mr. Donald J.Trump in Mrs. Hillary Cliton tawh kidemna ah guallel ding akilamen kimlai Mee(Vote) 51-44 tawh gualzawhna ngah ahih manin, US President khempeuh lakah lamdang tak a gualzawhna ngah khatin kiciamteh hi. President Donald Trump pen Pasian um mahmah ahih mah bangin US gam le mipite LST tawh makaih dingin khensatna nei ahih manin, US gam in khantohna le khanlawhna lianpi om ding lametna kineihpih ciat hi. (Source: CNN)


url: =Singapore Porridge zuakna ah akitomgawp te lakah mi 3 kimankhin :: ZOMI DAILY\nSingapore Porridge zuakna ah akitomgawp te lakah mi 3 kimankhin\nposted on 31 May 2017 at 2:07 pm Lomkholna: News, Sawltak, Singapore, World\nSingapore gamsung Buhciim kizuakna “Porridge Eatery” ah abeisa Saturday ni in aki tomgawpte lakah mi 3 kimankhinta cih Straits Times pan kiza hi. Singapore, Upper Serangoon Road ah thupiang hi a, CCTV pan inzong Video Record kibawlkha in, ki khahkhiata hi.\nAkiman mi 3 tepen kum 40 leh 53 kikal hi uh a, haigamtatna tawh akiman uh hizen hi. Saisung ah akitom pen mi 4 hi uh a, adangkhat pen ki mankhiazo nailo cihi.\nSingapore Police te’n Statement akhahkhiatna ah abeisa Saturday ni in 1012, Upper Serangoon Road aom Porridge zuakna ah mi honkhat kitomgawp uh a, saisung vanpawlkhat zong susiagawp uh cihi.\nAng Mo Kio Police Division te’n tuasung ah akihel mingongtat 3 tepen abeisa Monday leh Tuesday ni in kankhiathei uh a, adang khatpapen ki manzo nailo cihi.\nCCTV sungpanin aki etkik ciangin pasal 3 leh numei 1 tepen Heng Long Teochew Porridge zuakna sungah kitom in, tutna te lawnzakgawp in Counter tengzong satgawp uhhi.\nMarble-topped table khatzong lumlet uh a, amaiteng kisiagawp hi. Wooden Chairs tetawh Counter Glass te satgawp uh ahih manin, man kitamvive dimzihziah cihi.\nHihbang gitloh gamtatna, kitomna pen $28 bekbek hang hizen hi. Avaikhak uh vante tamman salua in hehin kitom hipongmawk uhhi.\nVideo etnopleh: Drunk customers smash up Singapore porridge shop\nMonday ni in tua Porridge te’n avan vaikhakte uh Price tawh tangkokhia uhhi. Tuate pen Black Pomfret (discounted price) $7, Duck (discounted price) $7, Pickles $1, Shrimp $4, Minced Meat $5, Preserved Vegetables $2, Porridge $2 cihbang hi a, akigawm in $28 ahihi. Tuapen tamman salua in, zukhamsul tawh akitomgawp uh cimawk hi.\nHihbang in ahai gamtatna uhhang in thong kha 6 ahih keileh liausum $2600 ki liausakthei cihi. Anih inzong kithuahkhawm sakthei cihi.\nRelated: Singapore ah buhciim “Porridge” zuakna ansai ah Customer mi 4 kitom in satzangawp\nTuaban ah asuksiat uh vante pen $500 valman akisiatleh thong kum 2 ki kiasakthei a, sumzong ki liausakthei cihi. A vaikhakteng uh anek phitphetkhit uhciangin $28 pia in ciahhiathiat le uh metzaw ngelding uhhi. ZD Sawltak #zomidaily\nPrevious: Malaysia Refugee te lakah TB natna tampi kimu ahih manin ki lunghimawh\nNext: China ah Kung Fu Master khatin azang ah khaukhih in Helicopter khat kaisak\nThe ruach (wind/spirit)\nInterview with Tangnuam Village PDS Agent


url: =Indonesia Muslim te nekding in akizuak Satay sa em te lakah voksa kihel :: ZOMI DAILY\nposted on 31 January 2019 at 8:36 pm Lomkholna: Indonesia, News, Sawltak, World\nIndonesia gamsung aom sa hankeu, sa emkeu namkhat ahi Satay azuak khatin sa emkeu sungah voksa koih in Muslim te nekdingin zuaksim cih Jakarta Post pan kiza hi. Muslim tepen voksa anenuam hetlo, akihbawl mahmah te hi uh a, tuate nekding in Port Satay zuakkha ahih manin, hihvai hangin tua Satay Restaurant pen limtak in sitcianna kinei kici hi.\nTua Port Satay akizuakna pen Indonesia, West Sumatra aom Padang City sungah ahihi. Padang Trade Agency panin kumpi thunei te’n tua Satay Restaurant pen sitcianna neipah uh a, tua Satay Restaurant sungah akizuak tepen voksa hitakpi cih mukhia uhhi.\nSatay azuakte sungah voksa kihel cihpen Muslim Customer te genlo in, voksa akihmahmah biakna te voksa ane saksak uh himawk ahih manin, Muslim te lungkim hetlo uhhi.\nTua ahih manin, Pork Satay azuakpa pen nung Tuesday ni in kiman khiapah hi. Tua Satay Restaurant sungah zuakding in akibawlsa Satay honkhat leh voksa zong pawlkhat kimukhia hi.\nTua Satay Restaurant aneite genkhiatna ah amauzong tua voksa tepen voksa ahihlam theilo uh a, bawngsa in ngaihsun in azuakzuak uh cisawnsawn hi. Voksa ahihlam katheikei hi, azuakte’n na Restaurant ah hongpuak nung hongci ahih manin, aphual ah leilei kullo in lemtapeuh ci’n ka vaikhak uh hi a, innphual ah hongpuak uh ahihi ci’n Satay Restaurant neite’n genkhia hi.\nHihvai hangin Satay Restaurant anei leh voksa apuak te akigawm in mi 3 kimanin thusitna kineiding cih kiza hi.\nMore: US Airport ah khualzin khatpa ii vanlak pan voklu emsa kimukhia\nVoksa pen sa siangtholo in ngaihsun uh ahih manin, Muslim te’n voksa nekding khamcip uhhi. Indonesia pen Muslim tampitak ateenna hi a, ahi zongin voksa aduh mahmah Chinese te pawlkhatzong omveve ahih manin, voksa pen zonbaih mahmah veve hi.\nMalaysia ahzong Bak Kut Teh akici voksa tawh akibawl meh namkhatpen voksa ahihlam theilo in anene pawlkhat om cih kiza ngei hi. Sawltak #zomidaily\nPrevious: Tedim ah CB Bank lamding in kipanta\nNext: ZYA Melbourne pan thu zaksakna (31 January)\nTchoukball Federation thu tangkona


url: =Khangno leh Pilna ~ GS Pau :: ZOMI DAILY\nposted on 19 February 2018 at 12:13 am Lomkholna: Article, Education, GSPau, Youth\nTuhun pen Pilna hun hi – Mipilte in kumzalom 21 pen “pilna hun” (Knowledge age) na ci uh hi. A koimah peuh ah pilna mah hong thupipen a, pilna in mun khempeuh phialah mun hongla ta hi.Tuhun pen i pu i pate’ hun laidan in thathang hat ki dem hun hinawn lo a, pilna kidem hun a hi hi. Zukham -a kitom hun zong hinawn lo a, Khua leh tui khantoh nading in manlah mahmah hun hita hi. Tuhun pen pilna i neih kei leh khang khat a kizekai kihi a, damdam in mival kisuak toto thei ding hi.\nTuhun ciang pilna khempeuh phialpen mikaang lai leh mikaangpau vive tawh kisin a, laibu hoih khempeuh zong mikaanglai leh mikaangpau i siam hongkul ta hi. Pilna sinna khempeuh ah computer vive kizang ta hihmanin Computer i zat theih hong kul ta hi. Tua mah bangin leitung buppi zong khuatano khang bangin hun tomno sung in Internet tawh ki thuzak ziau hun ahih manin Internet zong i zat theih hong kul ta hi.\nRev. Dr. Chin Do Kham (1959-2013) in “US ah ei’ vai ciat tawh a ki buaitek hi a, midang kibuaipih man dihdih lo hi. Tua ahih manin US hong pai ding peuhpeuh in kamphente a kul lo dingin Mikaangpau a pauthei sa-in hong pai unla, Motor hawl zong a siam sa-in hong pai un.” ci-in gen den hi.Tuhun ciangin Pasian’na i seem a, Leitung na i seem zongin pilna i neihloh hong kulta hi.Pilna na nei peuh leng’. Mite’ neumuhna leh simmawhna kituaklo ding hi. Makaite in zong mite i makaih zawh na ding in pilna i neihloh hong kul ta hi.\nRev. Dr. Chin Do Kham(1959-2013) in “US ah ei’ vai ciat tawh a ki buaitek hi a, midang kibuaipih man dihdih lo hi. Tua ahih manin US hong pai ding peuhpeuh in kamphente a kul lo dingin Mikaangpau a pauthei sa-in hong pai unla, Motor hawl zong a siam sa-in hong pai un.” ci-in gen den hi.Tuhun ciangin Pasian’na i seem a, Leitung na i seem zongin pilna i neihloh hong kulta hi.Pilna na nei peuh leng’. Mite’ neumuhna leh simmawhna kituaklo ding hi. Makaite in zong mite i makaih zawh na ding in pilna i neih hong kul ta hi.\nPilna deih ni\nPilna pen i deih ding kisam hi. Laisiangtho in, ”Pilna deih in. Milianin hong bawl ding hi,” ci hi (Paunak 4:8). Pasian leh pilna lo tawh ki khangto ngeilo hi. Gam khangto a, Thupha ngah gamte i et ciang in mipil gamteng mah na hi pah lel uh hi.Tedim mite in pilna sangin hauhna thupi kisa zaw mawk hi. Mipilte sangin mihaute kithupi muh zaw kha mawk hi. Hih pen i tel nai loh man hi. Kawlte in ” Pilna pen mite’n hong guksak theilo hi,” cih paunak nei uh hi.\nPilna neite sum in zuan a, Pilna neilote in gimpi tawlpi-in sum zong uh hi. Pilna in siatna pan hong ki keemsiamsak hi (Paunak 4:6). Khangno vakthap leh numei kisia a tamzawte pen pilna neilote na hizaw pian uh hi. Pilna in vaang hong neisak a, Mite’ zahtakna hong ngahsak hi (Paunak 4:9). A beisa socialist kumpi hun lai-in gam makai khat suahtheih nadingin pilna cih bang kisam lo a, hong laamto ding meeltheih ulian neih ding kisam hi. A hizongin Democracy hunah gam makai dingim pilna neite bekmah hong kideihta hi. Pilna in nuntakna nuamtuam sak a, tawldam zawknasep hong seem sak hi (Paunak 3:17).\nGamdang sumzon’na ah zong pilna neite in innkhan vot sungah seem uh a, a khasum uh hoih lai hi. Pilna neilote in bel nisapi lakah seemkha uh a, a khasum uh zong tawm lai sawnsawn hi.Pilna pen neih leh lam khempeuh beilawh liangin zon’ ding a hi hi (paunak 4:7). Pasian in kha thupi sak pen hi. Banghang hiam cih leh kha pen tawntung ki khom ding ahi hi. A nihna ah pilna na thupi sak hi. bang hang hiam cih leh Pilna pen leitung i nuntak sung buppi a kikhom paisuak ding a hi hi. Hun khat lai in Pasian’ mizat pawlkhat in pilna a thupitzia kitel nailo a hihman in ,”Lam gei-ah degreee a kia zong in tawm beek kei ning,” i ngei uh hi.\nAhizong in pilna a thupi lam hong tel uh ciang in tua acite teekteek mah in zi leh ta nusia liangin pilna hong nung sin uh hi. Kawlgam pilna sinzia (Education system) ah tan 10 (Matric) kibulphuh hi. Tan 10 zote bek in kumpi na kiseem thei a, College, University, leh Institue cihte ah kikah thei bek hi. Tan 10 in nuntak nading in khensatna hong pia hi. Tua ahihman in khangthakte in Tan 10 zawh ding hanciam ni.Tan 10 zawh khit ciang in eima’ uuk line mah sin ding hoih hi. Nu leh Pate in zong ei’ hoihsak ci lo zaw-in, Tate’ uuk pen mah sinsak ding hoih hi. Professionals subject ahi Medical, Engineering, Education lampilna a sinte pen kumpite in nasep ding muh uh vaihawm sak pah lel ahihman in amau’ lunghihmawh kulnawn lo, cih zong phawk ding hoih hi.\nPilna pen sinkul hi\nTopa zahtakna ngiat pen pilna kipatna na hi pah hi(Paunak 9:10).Pasian in amah a zahtak te tungah pilna pia hi. A Pillote piltawmsak lel a, a siamlote zong siamtawm sak lel hi. Pilna i ngah nading in sangkah a, sin teekteek kul hi.Pilna sinna ah hun tampi, sum leh paai tampi, leh khua-ul tampi piakkhiat kul hi. I neih i lamteng a bei banah , Leiba nangawn kineih lawh lai thei ding hi. Pilna sinna ah beinate pen a maimang supna hilo a, sumbul kikhol( Investmet) hi zaw hi. Nikhat peuhciang in a gah kine ding hi.\nFrance kumpipa Napoleon Bonaparte(1769-1821) bang zong ama’ neihsa tawh sang na kahzolo a, kumpi a suah khit ciang in a sangkahna leiba teng nungloh kik, ci-in kigen hi Laisim na ah bang teng sin ding a, kum bangzah sung sin ding, cih kiciangtan ahih man in tuadan mah in zawhsiang dong mah sintoh ngelhngelh kul hi.Pilna i sin sungin sum leh paai haksatna ki thuak thei ding a, eima’ pumpi mahmah zong kidamlo thei ding hi. I bangkua sung ah zong haksatna tuamtuam hong om thei ding hi. Tua ahih manin lungkia lo a, a tawpdong mah thuakzawh tentan ding kisam hi.\nKhangmoilai in Pilna sinni\nMikaang te in,” It is nevet to late to learn” (Pilna sinna ah zekai lua cih bang om lo hi) na ci uh hi.”(Never too old to learn”(Pilna zon’na ah khamham lua cih zong om lo hi) zong na ci leu leu uh hi. A ci teita uh zong in pilna pen i khangmoi lai, i khuak hat lai mahin sin ding hoihzaw hi. Banghang hiam cih leh i khangham khit khawng teh pilna sin pen i khuak in zo nawn lo hi.Zi leh ta nusia-in pilna sin pen nunglam mit nei kibang a, lungsim suakta takin pilna ki sintheilo, ci ciat uh hi. Inn-a om zi leh tate zong genthei lai uh hi. Pate in degree sangpi hong ngah phial uh zongin pate’ omloh kikal sungin tate limtakin ki makaih lo ahih manin tate deihbang lo thei uh a, khan’gual ban lah thei uh hi. Tua ahihman in i khangno lai, i khuak hat lai, i nungak lai, i tangval lai mahin lungkik zah dongin pilna sin ni.\nPilna sinna ah a thupi pen in hanciamna a hi hi. Thomas Edison(1847-1931) in “Gualzawh nading in pilna 2% hi a, Hanciamna 98% hi, ” ci-in gen hi. Pasian in ahanciam mite maatutna pia hi. Laisiangtho in hanciamna lamah miksite etteh dingin hong hilh hi(Paunak 6:7). Pilna zon’na ah pianpih khuak hoih mahmah napi, Thadah zulhtatte sangin pianpih khuak hoih lua lo napi, a hanciamte a tup uh tungzaw, lawhcing zaw pek uh hi.\nHanciamna lamah Dr. Thang Lian Kapte unau etteh taak ka sa hi. amau unau pen sezang khuapan N.1 BEHS, sakollam sangpi ah khe vive tawh kinileh in sangkah vingveng uh hi. Khua sung pan akahte sangin nailap za uh a, Lai zong zo zaw mawk uh hi.A thupi pen in mihing lampan bangzah takin i hanciam phial zongin maatutna, lawhcin na leh gualzawhna hong pia thei pen Pasian bek a hihmanin Pasian mah muanga, thunget den ding leh Pasian’ deihna bangin nungta a, thuman tawh pilna i zon’ ding kisam hi(Isaiah 26:12).\nThuman tawh Pilna zongni\nPasian in pilna i zon’na ah thumanna tawh zon’ ding deih hi. Pasian in Zuauthu tawh a kingah pilna thupha pia ngei lo hi. Rev.Dr. Do Suan Mung (Founder & President, Faith Baptist Bible college &  Seminary, Yangon) in, “Pilna taktak bek mah deih ding hi a, Degree peuh mawk deih ding hi lo hi. Degree khat i ngah leh tua tawh kituak pilna zong neih takpi kul hi. Bang mah theilo pi-in etteh peuh tawh Degree thuap sawm bang i ngah hang, bang-a mang mawk ding i hi hiam? Zuauthu tawh kingah na khat pen Pasian in zong thupha pia ngeilo hi. Pilna lei in la, Degree lei kei in,” ci-in gen hi.\nSiapi T. Suan khan Mang (1947-2002) in a dam lai in,”Zomi sungah khanlawhna leh lai ettehna tonkhawm mawk hi. Piangthak tampi te in lai ki-etteh veve lel a, Pastor tampite in hun paizia khat ahih manin laipen etteh lel ding mah hi , ci-in tha kipia lai hi. Hih dan vive tawh i paisuak leh mailam ah Zomi sungah degree ngah ki tam semsem ding a, mipil ki tawm sem sem ding hi, ” ci-in gen ngei hi. US gam Vanderbilt University-a Trigonometry Professor Charles Madison Sarratt(1888-1978) in a sangnaupang te lai a vuansak sialin, ” Tu ni-a na laivuan ding uh pen Trigonometry leh Thumanna ahi hi.\nTrigonometry pen keima’ sit ding hi a, thumaan na pen Pasian in hong dit ding hi. Tua ahihman in a nih mah in na on’ zawh na dingun hong hanciam un. A zenzenin a nihin na on’zawh ngap kei uh leh Trigonometry hong kia zaw mai un la, Thumaanna pen hong ong teitei un. Bang hang hiam cih leh Pasian in thumaan mite an ngawlsak ngeilo hi,” ci-in hanthotna pia masa den hi. Nidang in Zomite thuman bek tawh pilna kizongin laivuan a kihih nak leh etteh theih ding in zong ki ngaihsun lo hi.\nTua hang mahin Pasian in thupha hong pia a, Zomi sungah mipil leh milian tampimah hong omsak hi. Tuahun lai in Zogam pen Zomite’ khut sungah om a, Tua hunpen Zomite’ adingin ni bangin taan’hun, cih ding a hi hi. Ahi zongin hunkhat -a kipan olno takin buaih(degree) kingah nuam ahih manin lamdawt kizui-a, Lai ki et-teh hi. Biakna sungah sunday school laivuanna ciang bek nangawn ah zuautatna ki zang lawmlawm hi.\nTua hang mahin Zomi sungah degree ngah kitam in, ahi zong in mipil ki tawm hi. I zuautat khak manin Pasian’ thupha kisang nawnlo a, tu-in midangte’ khutnuai vive-ah ki-om ta mawk hi. Tua hihmanin khangthakte in a beisa hun-a i sinkhak leh i tuahkhak thute pan pilna(Lesson) la-in ki puahpha ni. Tua hipeuh leh Pasian in a sawt lo-in hong laamsang kik ding hi.\n1) Pilna atuamtuam\nPilna sinna ah leitung pilna( Secular) leh biakna( Theology) ci-in namnih na om hi. A nihtuak mahin thupi tuak hi. A muibun Pasian’ naseem khat leh makai picing khat i suah theih nadingin biakna degree leh leitung pilna degree neihkhop din hanciam huai hi. Hosea 4:6 sung ah Pasian in,”Ka mite in pilna( Knowledge) a neihloh luatmanun kisia uh hi.(My People are destroyed for lack of Knowledge)” ci hi.hih thutheih pilna i neih nadingin lai tampi sim kul hi.\n2) Ciimna (Wisdom)\nMihingte tunga hong tung pilna(ciimna) pen vanglian Pasian’ kha pan a hi hi. (Job  32:8) Ciim i cih ciang in mi’mit-hee a telsiamte, pilvang tak leh kidawm takin a om khinkhiante, ama’ vaang amah mah in a keemsiamte, thu saupi a khualte, thusia khat thuhoih a suaksak te a hi uh hi. Ciimna pen thusuak nei pawlkhat in,” Kha pilna” ci se uh a, man mah mah hi. Lungpilna a cizong om hi.\nPianpih ciimna a neipawlkhat om a, Pasian in kul a sakna tawh kizui-in ciimna a piak zong om hi.Mpil te tawh ki kholhna pan (Paunak 13:20), khanghamte tungpan(Job 8:8), i kum hamna pan, i nasep kum(service) tamna pan leh laisimna cihte panin a kingah ciimna zong om hi.\nCiimna pen sangah kisin theilo hi. Pilna nei khempeuh ciim khin hetlo uh hi. Pilna pen ciimna tawh a kthuah kei leh khelang bai, mit langkhat taw tawh kibang hi. Pilna degree thuap tampi i nei phial zongin ciimna i neih kei leh mite’ muan’na leh zahtaak na taktak ki ngah zo tuanlo ve ve hi.Pilna sangpi nei napi-in , mi mit-heek a theilo te, mi’pau khawng a vatuh dihdih theite, gen ding kilawmlo pi khawng a gen theite, meeting khawng ah agenda lo pi amau’ lungsim sung-a suak khatpeuh a gen ee-aa-te pen “Pil na pi ciim lo hi” ki ci hi.\nMidangte i hawmthawh nilohna, i maigum denna, i kiliatsakna, i thukhual zawhlohna, i lungtom phangphang theihna, i naupang vai gawp theihna, i nuak hatna, leh i kiphatsak pah pah theihan pen i ciimloh man khawng peuh na hi gige thei hi. Pasian in solomon tungah,”Nang kongpiak ding hong ngen in,” ci hi. Tua ciangin solomon in, “Hih mite ka ukzawh nadingin pilna leh theihna hong pia in,” ci-in ngen hi. A nget mah bang in Pasian in directly in pilna pia hi(1kum 3:5-12). Hih pilna pen laipil na hilo a, ciimna ahi hi.\nPasian in Solomon tungah pilna (Ciimna) a piakciang in Solomon in gam-uk siamna, thukhen siamna, leh dotna namkim dawnkik’ theihna cihte neipah ziau hi. Tuamah bangin Pasian in Stephen tungah pilna apiak ciang in thugen siam pah lel a, ama’ thugente kuamah in nial zolo pah ziau lel hi (sawltak 6:10). Greek mite sungah Socrates(469-399 BC), Plato(427-347 BC) leh Aristol(384-322 BC) cihte pen a pil ciang bek uh hilo in,Ciim na tawh na thuah uh hi. US gam ah University minthang pipi a phuankhia D.L Moody(1837-1899), Bob Jones(1883-1968), Oral Roberts(1918-2003) cihte in pilna leh degree aneihloh uh hangin pianpih’ ciimna na nei uh hi.\nZomi numei sungah Pi Tel Ciin bang zong a ciim khatin ki gen hi. Sukte in behdang tawh ki teen’ ding a deihloh hun laitak in Pu Hau Cin Khup’ pa, Pu Hau Pum(Sukte beh) leh Pi Tel Ciin (Hatzaw beh) hong ki teeng uh hi.A beh a phungte in deihlo uh ahihman in akaikhia ding miphawlkhat va kuan uh hi. Pi Telciin in amah kaikhia ding in akuante limtak in zin na do hi. A lupnading uh na vaihawm sak hi.Zu na lup a, anlim nono na vak hi. Neeksa zahtaak lo, ki-om lo, ahihman in kuamah in kaikhia nuamlo uh hi.\nAdang pawlkhat va pai leuleu uh hi. Limtak mah in zin na do ahihman in kaikhia tuanlo uh hi. Hihpen teek leh mo kizopna-ah thuhilhna-in kizang hi. Khat veivei teh laitan gina zong nei ngap kei, ci-in i simmawh bawl pian pawlkhat in lungpilna/ciimna na nei gige uh ahihman in ki banlah ve ve thei a, amau zahin ki lawhcing zolo thei hi. A kipilsak makai pawlkhat in maizumna leh guallehna a kingah theihna ahang khat pen pilna nei napi, ciimna tawh athuah khawmloh man uh a hi hi.Tua ahih manin mikim in lungpilna/ciimna neih ding lunggulh huai hi. Ciimna i neihtheih na ding in hong pia thei Topa Pasian tungah thungen ciatni.\nTeina zong pilna namkhat mah a hi hi. teina pen pianpih leh guizui hi pian hi. Teina pen sang ah ki sin thei lo hi. Ciimna leh teina ki bang lo hi. Tei i cih ciang in khuak manlang(bright), a kidong peuh peuh a manin dawng thei pah set set, a mong tawm ki hem gen pian peuh leh a ban ding thei khol ziau, a kulna bang in pauthei, a hun leh amun zui-in ngaihsut tawm thei, cih te a hi hi.Laitan sangpipi nei napi, a tei hiaulo zong om thei ve ve hi. Tuate in sangah a sinteng bek thei a, a sinlohte uh thei lo uh hi. Amau leh amau in ngaihsut tawm theihna neilo hi.\nTua hihman in vaang nei lo uh hi.Zomi sungah pilna tawh,tei na tawh, ciimna tawh a thuah pawlkhat om uh hi. Zomi sung ah Kaptel khuami Pu Song theu(1884-1971) bang zong a teikhat in ki gen hi. Khatvei meigong nupi khat in midang khat kau nei-in ngawh kha a hihman in thu nei a, vok khat a liau ding ahi hi.A cih na ding theilo ahih manin Pu Song Theu kiang ah va ko hi.\nPu Song Thei in meigongnu kiang ah, ”Hih pen Song Theu tung pan ka zak hi, ci-in la kei hong ngawh in,” ci hi. Tua dan mahin meigongnu in zong Pu Song Theu ngawh a hihman in amah peng a, Pu Song Theu tung ah tu hi. Pu Song Theu a ki dot ciang in Pu Song theu in, ”Khua sungah zu siim-a pai ka ciah leh tuate inntung teng ah kau leng ngei ngai ka muh a gen hi ing,” ci a, tua tawh a thu siang ziau, ci-in Dr. Khup Khan Thang in gen ngei hi.\nI khangno lai, i khuak hat lai in pilna sinni. Pilna sinna-ah lamdawt tawn lo-in thuman bek tawh pilna zong ni. Topa zantaakna pen pilna ki patna ahih manin Topa zahtaak ni(Paunak 9:10). Pilna bek neilo in, ciimna tawh thuah khawm ni. Ciimna i neih na ding in Topa tung ah ngen ni. Mipilte tawh ki khawlni (Paunak 13:20) Thutheih pilna ( Knowledge) i neih theihnading in lai tampi sim ni. GS Pau\nPilna pen a zungkha a, a gah khum hi. (Spanish paunak)\nPilna tawh thu khensat inla, thuakzawh hatna tawh naseem in. (Richeliev)\nPilna lei inla, Degree lei kei in. (Rev. Dr. Do Suan Mung)\nPilna sin semsem leng, i hailam hong kilang semsem hi. (Percy Byssche Shelley)\nI galte’ tung pan pilna hoih tampi kingah thei hi. (Ovidius Nosa)\nPilna khempeuh sanginn pan kisin thei kimlo hi. (Hawailian Paunak)\nPilna sin pen zekai lua cih bang om ngei lo hi. (Kawl Paunak)\nNa pil nop leh Laisiangtho sim den in. (Gordon Wenhem)\nPrevious: Vanleng sungah veihpekna hangin kitotna piang, Emergency Landing ki bawlpihliang\nNext: Malaysia ah Passenger mi 39 atuanna Bus golpi khat meikuanggawp


url: =Malaysia gamsung ah Plastic tawh akibawl buhtang “Plastic Rice” om ci’n Report kibawl :: ZOMI DAILY\nposted on 11 June 2017 at 8:29 am UTC+9:30 Lomkholna: Malaysia, News, Sawltak, World\nMalaysia gamsung ah Plastic tawh akibawl buhtang “Plastic Rice” om cih Complain kibawl ahih manin, hihvai tawh kisai kumpi thunei Ministry of Domestic Trade, Cooperatives and Consumerism (KPDNKK) te’n asitciansak laitak uh cih MMOnline pan kiza hi.\nJohor Bahru State sung aom Kulai khuasung Supermarket khatpanin Plastic Rice kizuak cih Report akibawl ciangin KPDNKK te’n Sample nam 3 lakhia uh a, Malaysia Chemistry Department te kiangah sitcianna aneih nading un puaksawn uhhi.\nJohor KPDNKK enforcement chief Aris Mamat ii genkhiatna ah Report akibawl ciangin aphual ah kavapai uh a, Supermarket sungah sitcianna kinei cihi. Tuaciangin Sample pawlkhat kila a, tua buhtang te zuaknawnloh dingin thu kipia cihi.\nJune 07 nitaklam 7pm hunpawl in KPDNKK te Supermarket sungah lut uh a, Rice Sample alakte uhzong Chemistry Department ah sitcianna neiding in puakkhin uh kici hi.\nChemistry Department panin sitcianna Result pen asawtlo in ki tangko khiading hi. Plastic Rice taktak ahih mawkleh mipi te Consumers’ Safety limtak ki vaihawmding cihi.\nHihlo adangkhat zong Plastic Rice vaitawh kisai Report akibawl omkhin ci a, akibang in thu kibawlding hi ci’n Aris Mamat in genkhia hi.\nP. Bhaskaran akici kum 61 aphakhin khatin Kuhlai khuasung aom Supermarket khatpanin buhtang 5kg te khat RM21.85 tawh lei hi. Tua buhtang pen anek ciangin haizan hamsa mahmah in, amahzong alung himawh ahih manin meitawh ahalsin ciangin Plastic gimnam cihi.\nTuaciang in hih buhtang pen Plastic tawh akibawl “Plastic Rice” akici te hiding hi ci’n kumpi thunei te kiangah Report bawlpah hi. Tua Report abawl khitzawh hih Plastic Rice vaipen Online Social Media ahzong ki thehthangpah zihziah hi.\nPlastic Rice cihpen aom ngei taktakmah hihtuak mawk a, Sente bawlkhiat kici hi. Buhtang pen kuangsung ah tui koih in khiasukleng buhtang taktak ahihleh anuai ah kiasukding a, Plastic Rice ahihleh atungah laamding cihi.\nBuhtang taktakte pen meitawh halleng bangmah cipaklo a, ahi zongin Plastic Rice tepen meitawh ihhal ciangin kuangpah cihi. Sawltak #zomidaily\nPrevious: Innlam thuomzia theihnading Survey bawlna ~ Lian Tuang\nNext: Penglam Journal (Thuleng) kihawm khia: ECODS


url: =“The U.S. Census” le Kei ~ Nicholas Pau :: ZOMI DAILY\nposted on 19 March 2020 at 9:34 pm Lomkholna: News, NicholasPau, USA\nU.S. in, tukum 2020 pen, Census kumin ong gel leuleu hi. U.S. ah, Census pen, kum(10) ah khatvei ta, abawl’ uh hi. Ong tung ding March 12th – March 20th kikal sungteng, Census Bureau pan ong kikhak laiip ii innciat ah ong tung ding aa, April 1st (April Fool) ni aa kipan ki “fill out” theiding ahi hi. Innkuan/Innkhat sungah mimal bangzah pha aa, numei bangzah, pasal bangzah, naupang bangzah cihdan nengneng dotna le dawnkikna ahi hi. Kum (10) sungah na tampi a kilamdang mah cih ding hi.\nMinam sung, u sung nau sungah, tampi tak mahin ong nusia khin aa, khangthak tampi tak mahzong ong kibehlap hi. U.S. Census 2010 lai in, U.S. aa ka innkuan/Household ah, kei bekmah ka hihpah aa, tutung 2020 ah bel, (5) bang apha keeita ka himawk hi. Hih bangaa von nih thum ong tawisak Topa le ka pianna NulePate tung lungdamko’ ding simlo’ gending dang kanei kei hi.\nU.S. pen, ka pianna Kawlgam le ka khawlngeina gamdangte tawh, kateh kaak ciang, kei aa dingin, ahoihlo’ na khatzong kamu nai kei hi. Tua ahih manin, U.S. aa dingin, kum (6) sung U.S. Army Uniform silhin kakipiakhia ngei hi. Ka hun om lai teng, innkuan aa ding, ka kipiaksawm ta hi. Hun neilai, Zomi sungah nau ten zong, U.S. Military sungah na serve nopleh, na H.S. man uh teh, sawmpah un. Khial lo ding nahi uh hi. Military sungah na ut khat specialty in manthei ding cin-aa, tua pen, mailam ah Civilian Career pikhat ongsuak ding hi. U.S. gam ah i minam Zomite tangthu hoih a atat zong ihi pah hi.\nCensus vai zom kik leng, abeisa hun in, a Form ong khakngiat uh hi. Tutung U.S. Census ah bel Online, By phone, le By mail panin ki “Fill out” thei ding hi ciuh hi. A (2) veina bang U.S. Census a tuakkha kahih hangin, theihlo’ ka hauh luat tak ciang, ka theihnop ong tamsim aa, ka kankhak sunsun, Zomi u le nau tung hong hawmsawn kahi bek hi.\nU.S. Constitution in “We the People” tawh ong pat mah bangin, “The U.S. Census is about people, power, and money”ci uh hi. Eipau in, mite, thuneihna, le sum cih ding himai hi. Gam khat Democracy Cores tawh khuasak nading, a kitangsam bulpi tengin kamu hi.\nU.S. Constitution Article 1, Section 2 na sungah, U.S. Census pen, bawllo’ phamawh thukhunpi khat aa a om ngiat ahi hi. Kum (10) ong cinsim aa, a bawl uh ahi hi. U.S. pen, a gam ii Constitution sung ah, Census bawl ding, a guangngiat gam masapen zong ahi hi. Census tungtawn aa akingah, milip mimal phazah tawh kituak aa, gamke khat in, Representatives bangzah ngah ding cihte, Electoral votes bangzah ngah ding cihte khensatna nei uh hi. Tua bek thamlo’ in, gamsung ii koimun ah pasal, numei, naupang, innkuan, uham, kua minam bangzah om cihte kumpiten Census tungtawn-in, theihkhiatna ong nei theipan hi.\nTua ahih manin, U.S kumpi in mipi aa ding a vaipuakte limtak aa asep theih nading, Census pen pelmawh kisam khat ong hi hi. Tua hang in, “The U.S. Census is about people, power, and money” aci uh hi. Hih a tung aa teng pen, mite le thuneihna ong hipah aa, mimal le thuneihnate U.S kumpi kilamzia sungah, a thupii’tnate imu thei hi. Hih mimal phazah te muhkhiatna tungtawn panin, sumvai Federal Funding bangcih hawmkhiat ding cihte khensatna ong nei theipan uh hi.\nKoimun ah zato thak kisam aa, koimun ah lampi thak kisam aa, koimun ah sangthak lamding kisam aa, Medicaid kisamzah, Medicare kisamzah, Department of Health and Human Services aa ding sum kisamzah, Public Housing, etc. cih tuamtuam te ong theikhia-in, Federal Funding te ong hawmkhia theipan uh hi.\nU.S. Census Bureau in bel, Census data pen, kimat kihenna in, kizang ngeilo ding hi ci uh hi.. Lau kei un ci-in, bem aa om te tungah hanthawn tawntung hi. Ahi zong in, U.S. tangthu leuleu ah, hunkhat lai-in, Census Bureau in, a confidential data teng ong zangkhial ngei uh hi.\n1941, December 7th ni, Sunday zingsang 8:00 am madeuh in, Japan (Imperial Japanese Navy Air Service) ten, Honolulu, Hawaii aa om Peral Harbor, U.S. Naval Base ong kapvat na tungtawn-in, U.S. te heh lua mahmah in, U.S. aa khang nih khang thum bang a om khinsa Japanese te tungah zong muanmawhna le muhdahna ong lian mahmah hi. Tua huzap in, President Roosevelt in, 1942 February 19th ni in, “Executive Order 9066” ong bawl in, U.S. aa om Japanese-American khempeuh man-in, “Concentration Camps” ah ong koih uh hi. Hih hun lai in, U.S. Census Bureau in, Japanese-Americans te confidential neighborhood information teng U.S. kumpi tungah pholak khia in, U.S. Regional Military Commanders te huh hi cih tangthu omngei hi.\nJapanese-Americans te pen nasep a hanciam mahmahte hi-in, hamsapi tak aa a thalawhsa, neih le lam khempeuh a summang uh hi. Politics siamte le Historians te genna ah, U.S. ( hih munsan ah bel mikang hizaw pian) ten pen, hih ma pek in, U.S. gam sung aa om, Japanese-Americans te amau hanciamna tawh ong khan’to’ uh ciangin, haza, kita, le minam ngiat aa muhdahna a ong nei toto khin hi ci uh hi. A gawt theih nading a thu a zongzong uh hi-in, “Pearl Harbor” attack ong om lian takciang, a minam bup aa, a gawtpah dan in gen uh hi.\nAhizong in, 1988 ciang, President Ronald Reagan in “Civil Liberties Act of 1988” tawh, Japanese-Americans te tungah, “khial mahmah ung” cih U.S. Kumpi tangin thuumna ong nei in, “Concentration Camps” pan a suakta aa a nungta lai Japanese-American te tung mimal khat ciang $ 20,000 ta thumna pia hi. Hih dinmun a tun’ nang un, Japanese-American khangno tampi tak in, a gam (U.S.) aa ding in, a nuntakna uh tampitak a piakhia ngei uh hi. Thong aa a khum a gammipih U.S. te zawhlo, a gal tampi zawhsak ngei uh hi.\nTua tampi lak pan in, 442nd Infantry Regiment in, U.S. Battalions tampi tak ii phutzawhlo’ German Defensive line, “Gothic Line” a lakzawh na uh U.S. Military tangthu ah minthang pen hi. 442nd Infantry Regiment (Nisei) pen, Japanese-American khang (2) nate tawh aki lam U.S. galkap te ahi hi. (Tuhun ah, U.S. Military sungah, minam, vun(color) tuntawn aa a kilam Regiment khentuam tuamtuam om nawnlo hi.)\nU.S. Democracy pen, People Democracy hi-in, a mite ahoih zahzah hoihthei in, a mite asiat zahzah zong a siathei ana hi gige hi. Hih munsan ah bel, sia hi pha hi cihna lam hilo zaw in, U.S. Census tawh kisai, a piangngei , a omngei thute, ka kankhak tantan ong hawmsawn kahi bek hi. U.S. Census 2020 tawh kisai bel hih website, https://www.census.gov/ pan kicing zaw ding hi. Lai ong simsak na hih manin ka lungdam hi. Nicholas Pau\nPrevious: Theihloh a phamawh Pilna: “Q” thu ~ Rev. Mang Tungg Thang\nNext: Coronavirus Pasian thutawh etna: Hunsia sungah hunhoih ~ Pau Do Lian\nKawlgam vai – makai 4 te muhna VOA thusuah\nTulaai Leitung Thuthang Tuamtuam Updates Jan 11,2015


url: =Census & ZOMI Self-Delusion (Census & ZOMI Ei leh Ei Kikhemna) - Laibu Saal\nHome > Thuluui/Articles > Census & ZOMI Self-Delusion (Census & ZOMI Ei leh Ei Kikhemna)\nCensus & ZOMI Self-Delusion (Census & ZOMI Ei leh Ei Kikhemna)\nCensus & ZOMI Self-Delusion\n(Census & ZOMI Ei leh Ei Kikhemna)\nLai Siangtho bulphuh:\n“Gal vilpa in gal te hong pai a muh ciang iin mi khempeuh a theihsakna diing iin patau kona peengkul tum hi. Mi khat peuh in tua patau kona za napi don lo iin a om mawk aa, a gal te hong pai iin tua mipa a thah leh ama sihna pen amahmah ngawh diing ahihi. Amah in patau kona za napi-iin don lo ahihman iin, ama sihna pen ama khialhna hang ahihi. Thudon hi leh a mah suakta diing ahihi.” Ezekiel 33:5\nNi dang lai iin Pasian’ mi te a lampial uh ciang ahizong iin, mawhna a bawl uh ciang ahizong iin, thuman lo lampi a tawt uh ciang ahizong iin warning pia diing Pasian in mi pawlkhat (prophets) te tavuan (responsibility) na pia hi. Kei pen prophet ka hi kei hi.Ahih hang, ih mi te sung ah Census leh ZOMI vai buaina hong om ciang iin muhkhialhna te, thuman lohna te gen diing pen Pasian hong piak mawhpuak (moral obligation) iin ka ngaihsun hi. Prophet te’n mawhna a kawk ciang mipi te’n it lo, mudah, pawlkhat te a thah phial mah bang uun, hih ka gen thu te hang iin pawlkhat te’n hehna leh muhdahna iin hong nei diing cih zong theihsa hi.\nDenmark mi philosopher & theologian Soren Kierkegaad in: “There are two ways to be fooled. One is to believe what isn't true; the other is to refuse to believe what is true.” “Haina nam nih om hi. Khat pen amaan lo thu amaan sa aa upna hi aa, adang khat pen amaan gegu khat pen upnuam lohna (letkhan nuam lohna) hi” na ci hi. Census leh ZOMI vai tawh kisai minam min pawlkhat beina diing (LZI president Pu Go Sawm Khup in Chin State sung aa minam 53 te bei mang iin a tawpna ah ZOMI cih bek acian diing LZI ii policy Chin TV tawh interview ah gen) ahizong iin, ZOMI cih minam min khat bawl nopna tawh amaan lopi amaan sa, amaan gegu amaan lo aa mu, ei leh ei kikhemna (self-delusion) tampi hong om ciang iin gen loh phamawh pawlkhat gen kul hi. Hong sau sim pian diing hi. Lungduai tak iin nong sim sak diing hong thuum nuam ing.\nTulaitak Census leh ZOMI vai tawh ih buai mahmah hi. Hih thu te tawh kisai iin ih mi te sung ah kimuh khialhna leh kikhenkhapna diing thu te hong om ahihman iin lung hihmawh huai kasa hi. Ih buaina hang pen taangthu (history), lai (grammar), upadi(legal), leh gamvai (politic), hih nam 4 te theikhial, mukhial, mimal deih dandan aa kai/la (bias leh prejudice nei) ih hihman ahihi. Tua ahihman iin, hih nam 4 te atom iin kei muhna hong gen nuam ing.\nZOMI & Historical Self-Delusion\nZOMI minam (ZOMI nationality or ethnicity), ZOMI people cih pen tangtawng aa kipan a om ngeilo ahihi. Ih pu ih pa khang aa kipan ih minam min pen ZOMI kici hihang cih pen ei leh ei kikhemna (self-delusion) hi aa historical support nengtawng khat zong om lo hi. ZOMI ih kicih ngei leh zong Zo man, Zo person ci aa mimal kicihna hi aa ZOMI minam cihna hi lo hi. Historians leh author te ahi Sir J.G.Scott, Francis Buchanan,Robert B.Pemberton, Thomas H. Lewin, Vumson, Vum Kho Hau, etc. te atna/gelhna ah “Zo” minam bek naci uh aa “ZOMI” minam cih kammal na zangh lo uh hi. “Zo” cih pen azaipi ahuam (inclusive) kammal hi aa beh min, phung min hi lo hi.Namkee min zong hi lo hi. Zaipi a huam minam min ahihi.\nAtaktak iin, Chin state sung aa om mi tamzaw, adiakdiak iin kamphen kul lo Tedim leh Tonzang township sung aa om teng pen Zo sung ah a kihel vive ih hihi. Mimal (individual) pen Zo mi (popular spelling iin: Zomi) ih hihi. Ih minam min pen Zo minam (Zo nationality or Zo people) a hihi. Siapi Hau Go in Zomi Baptist Convention aphuh lai iin “Zomi” cih kammal zangh ahihman iin “Zomi” pen minam min hi diing iin pawlkhat in ngaihsun hi. Maan lo hi. Falam, Haka, Tedim kampau mi te khempeuh pawlpi vai tawh kipawl theihna diing a huam pen diing leh a neutral pen diing aa avoh min hi. Biakna lam kivaipuakna diing min (religious terminology) hi bek aa minam min (nationality) kipsakna (confirmation) hi lo hi. Siapi Hau Go mahmah in “Zomi” cih pen minam min ahih lohna leh “Zo” cih pen bek minam min ahihna meeting minutes record abawlna Mang lai tawh hih bang iin record na bawl hi: “The Tedim people call themselves ZO, the Lushais MIZO, In Hakha, ZOTUNG, ZOPHEI, ZOKHUA. In Gangaw area ZO is pronounced as YAW, in Mindat, JO or CHO, and in Paletwa KHOMI. In Prome, Thayetmyo, Sandoway, and Bassein areas they call themselves A-SHO. So I am convinced that in spite of slight variations this ZO is our original historical national name” (source: Sing Khaw Khai, “Zo People and their Culture” 1995, p.69). Atom iin translate leng: “ Hih ZO cih pen tangtawng aa kipan ih minam min, ih min zungpi/bulpi ahihi.”\nZOMI minam (ZOMI people) cih kammal (terminology) pen historical national identity (tangtawng aa ih hihna )hi lo hi. Asawt nai lo aa hong kiphuak tawm political term ahihi. July 7, 2013 in Yangon, Sanchaung Tedim Baptist Churh-Yangon (TBC-Y) pawlpi ah pu Col.Khen Za Mung in thu a genna ah, “Tuni ka thugen pen kong vaikhakna uh zong hita mai hi. Ko neulai iin “Zomi” cih bang om lo hi. “Zo” te bek na om hi,” ci’n gen hi. February 2014, Malaysia ZOMI Cup bawlung kidemna honpawi (opening ceremony) ah Dr. Hau Za Cin in, “No ZOMI tu’n na buai pihpih uh hang iin, ko India lam ah tuma kum 20 pek pan ZOMI akici khin hi ung,” ci hi. Cihnopna ah, ZOMI cih pen a sawt nai lo aa hong piang political movement hi aa, tangtawng pek pan aa ih hihna (National identity) hi lo hi cih kimu thei hi. Ih hihna (identity) taktak pen Zo or Zo minam ahihi. Tua ahihman iin, ei leh ei mimal ih kisap ciang iin “Zo Mi/Zo mi” ( Zo Man or Zo person or Zo people) ih kicih diing hi aa, ih minam (nationality/ethnicity) pen “Zo minam” ih kicih diing ahihi.\nHih a tung aa te en pak leng tulaitak a ciakciak pawlkhat te’n tangtawng ih pu ih pa khang aa kipan ZOMI minam kici hi hang a cih uh pen zuau bulum, ahih kei leh tangthu a theih lohman uh, ahih kei leh a theih gegu uh a man bang aa sang(letkhan) nuam lo uh cih kimu thei hi. A man lo khat maansa, a maan gegu khat maansa lo, ahih kei leh a maan bang aa um/letkhan nuam lo ih hih leh Soren Kierkegaad gen mihai nam nih sung ah ih kihel khak diing lauhuai hi.\nZOMI & Grammatical Self-Delusion\nMinam vai tawh ih buaina bulpi khat pen Zo Lai grammar kician ih neih nai loh man zong a hihi. Zo Lai pen ei deih bang tek iin kigelh/at hi. Khat bek ii gelhna na ngawn laimal a kigamla, a kinai diing te a tawntung iin kibang den lo (consistency om lo) hi. Gentehna iin:\nZo (noun) + gam (noun) = Zogam\nZo (noun) + pau (noun) = Zopau\nZo (noun) + vok (noun) = Zovok\nZo (noun) + thau (noun) = Zothau\nZo (noun) + mi (noun) = Zomi….., etc..etc…\nHih te en leng noun nih kigawmkhawm hi. Buaina om lo tawh kibang hi.Tua leh Consistency a omna diing iin noun nih gawmkhawm den leng ae leh?\nZo (noun) + an (noun) = Zoan (Zofood) cih kul hi\nZo (noun) + inn (noun) = Zoinn (Zohouse) cih kul hi\nZo (noun) + ak (noun) = Zoak (Zochicken) cih kul hi\nZo (noun) + ngeina( noun) = Zongeina (Zoculture) cih kul hi\nJapan (noun) + gam (noun) = Japangam cih kul hi\nAmerican (noun) + gam (noun) = Americangam cih kul hi\nKhamtung (noun) + mawtaw (noun) = Khamtungmawtaw cih kul hi.\nAmerican (noun) + mi (noun) = Americanmi cih kul hi., etc…etc..\nNoun nih ahih leh gawm lo zaw iin khen leng Consistency, simplicity, leh clarity om zaw diing ban ah ih buaina te tampi tawm tuam diing hi. Gentehna iin:\nZo (noun) + gam (noun) = Zo gam ( Zo land)\nZo (noun) + inn (noun) = Zo inn (Zo house)\nZo (noun) + ak (noun) = Zo ak (Zo chicken)\nZo (noun) + thau (noun) = Zo thau (Zo gun)\nZo (noun) + ngeina (noun)= Zo ngeina ( Zo culture)\nAmerican (noun) + mi (noun) = American mi\nKhamtung (noun) + mawtaw (noun) = Khamtung mawtaw\nZo (noun) + mi (noun) = Zo mi, (Zo people/man/person), etc…etc…\n(* Noun nih gawmkhawm den iin Zomigam, Zomiinn,Zomiak, etc..ci leng hong nuihzak huai mahmah diing hi ).\nConsistency om kei leh Zo lai hilhna buaihuai mahmah diing hi. Gentehna iin, sang naupang khat in “bang hun iin noun nih gawmkhawm aa at/gelh diing a hi hiam?” ci’n hong dong leh, “na ut hunhun, kilawm na sak hunhun, na deih bangbang iin at/gelh lel in” cih kul mawk diing hi.\nSiapi Hau Go leh Pu T.Go Gin (ama’n T.Gougin ci’n malgawm) te’n khen diing aa kilawm noun nih khen lo in “Zo” (noun) leh “mi” (noun) “Zomi” ci-a hong malgawm uh ciang iin tuni dong ih buai pih hi. Mipil masa te ahihman un amau zatdan hoih maw? Hoih lo? Man maw? Man lo?, cih kua mah in “Critique” na kibawl lo iin a kizangh suksuk ahihi. Pu Go Gin bang in a min pen “Gougin” ci’n malgawm hi. Maan lo hi. Bang hang hiam cih leh ei Zo ngeina ah min malkhat in khiatna nei hi. Min mal khempeuh ih gawm teh a khiatna omnawn lo hi. Cihnopna ah, ih mipil masa Siapi Hau Go leh T.Go Gin te’ Zo lai (grammar) zatdan na maankhin,hoihkhin, dihkhin tuan lo hi. Critique ih bawl kul hi. A hoih te zangh iin a hoih lo te paih diing ahihi.\nTua ciang, ZOMI cih zong a maan lo zatdan khat a maansa, ahih kei leh a maan loh lam zong thei lo (critical analysis om lo) aa ih zat a hihi. “Zo Mi” a hih kei leh “Zo mi” cih diing hizaw hi. Bang hang hiam cih leh tomkaihna (abbreviation) te bek ah capital letter vive kizangh hi. Gentehna iin, United Nation (UN), North Atlantic Treaty Organization (NATO), etc..cih dan iin kizangh hi. Zua Omna Mi te Innkuan (ZOMI) or Zu Omna Mun Inn (ZOMI) cih bang aa tomkaih laakna a hih kei leh capital letter vive tawh ZOMI ih cih pen zatdan man lo ahihi.\n“ZOMI” leh “Zo Mi or Zo mi” kampau (spoken language) tawh ih gen ciang kilamdanna om lo hi. Lai tawh ih gelh/at (written language) ciang bek aa buaina (problem) hong om a hihi. Zo Minam Ni (Chin National Day) pen kampau tawh ih gen ciang kibang lel na pi’n lai tawh ih at ciang pawlkhat te’n “ZOMI Nam Ni,” pawlkhat te’n “Zo Minam Ni” cih bang iin ki-at/gelh hi. Grammatically iin gen leng, “ZOMI Nam Ni” pen Mang lai iin “ZOMI Tribe Day” cihna ahihman iin man lo hi. Tua ban ah, Chin National Day pen ZOMI Nam Ni ci’n translate leng Chin=ZOMI cihna hong hi diing hi. Zo Minam Ni pen “Zo National Day” cihna ahihman iin man zaw hi.\nZo lai grammar kician ih neih loh man iin, lai atdan (kinai sak, kigamla sak, etc.) tawh kisai tawlkhat sung ih buaibuai lai diing hi. Ahih hang iin, tutadih iin “Zo mi” “Zo minam” kici ziau leng tu aa ih buaibuaina te the betkhiat hong bang pah lel diing hi. ZOMI uang sak nuam lua in a man lo pipi a man sa, a man hi ci’n thei napi’n letkhan (accept) nuam lo aa ih om leh Soren Kierkagaad cih mah bang iin haina nam nih sung ah ih kihelkhak diing lauhuai hi.\nZOMI & Legal Self-Delusion\nPawlkhat te’n Chin nuai ah ut loh man iin ZOMI movement a kibawl hi ci uh hi. Chin cih pen Chin State sung aa om mi khempeuh huam aa genna “legal term” ahihman iin ei deih, deih loh tawh kisai lo hi. Chin cih pen adang min khat peuhpeuh tawh legally aa ih khel zawh ma teng (cih mah hun iin bel khel zo nawn kei ni) Chin tawh kipelh thei lo diing hi hang. Hih pen ei deih, deih loh tawh kisai lo aa “legal reality” ahihi. Pawlkhat in Chin pen ZOMI tawh a khel zo diing kisakha, lam etna nei uh hi. Hih pen ih lung nopna diing aa ei leh ei kikhemna (self-delusion) lianpi khat hi. Chin tawh a kipelh nuam te pen “legal reality” a mu thei lo, a thei lo, thei mah leh zong a letkhan (accept) nuam lo te hi uh aa, Soren Kierkagaad ii gen haina nam nih lak pan khat penpen ah kihel kha diing hi.\nChin TV tawh interview bawlna ah LZI President Pu Go Sawm Khup in Chin State sung aa minam 53 te khat khat iin beimang iin a tawpna ah minam khat bek (ZOMI) cian/om sak diing cih thu LZI ii lungtup (goal) gen hi. Hih pen legal reality muh lohna, theih lohna, ahih kei leh kitheihmawh bawlna ahihi. A thu (conceptually) iin bel Chin State sung aa khempeuh minam khat bek iin ding zo leng bel a hoih mahmah diing hi. Ahih hang, legal reality ih et cieng a piang zo lo diing thu ahihi ( it is only a pipe dream to believe otherwise).\nTuma kum za lom (1900 pan 2000) sung Kawl gam ah Census thum (3) vei kinei hi. British te ukna nuai ah khat vei (1931), Kawl kumpi ukna nuai ah nih vei (1973 & 1983) kinei hi. Hih Census te ah British government ahizong iin, Kawl kumpi te’n ahizong iin “ZOMI” minam ci’n legal recognition na pia lo, na nei lo uh hi. “Zo” minam bek legal recognition na nei/pia uh hi. ZOMI minam om hi leh kum za val Kawl gam a uk British kumpi leh Kawl kumpi te’n thei mahmah diing uh hi. Om lo ahihman legal recognition na pia thei lo uh hi. Hih pen historical fact ahihi. ZOMI minam cih bang legally iin om lo pipi a om sa, a om sa Zo minam pen a maan lo sa (or letkhan nuam lo) ih hih leh Soren Kierkagaad cih mah bang iin haina nam nih sung ah ih kihelkhak diing lauhuai hi.\nCensus & ZOMI Political Self-Delusion\nSiapi Hau Go in, “.... this ZO is our original historical national name,” “ Hih ZO cih pen tangtawng aa kipan ih minam min, ih min zungpi/bulpi ahihi.” a cih pen tuhun iin mi tampi te’n thei lo uh hi. Pawlkhat te’n thei napi’n letkhan (accept) nuam lo uh hi. Tua ahihman iin, personal ahih kei leh political benefit (meetna) deihna tawh a om ngei lo ZOMI minam bawl diing hong kipan uh hi. Zomi National Congress (ZNC) hong kibawl hi. “Zomi National” (Zomi minam) cih bang na om ngei lo ahihman iin kiphiat sak hi. Tu’n Zomi Congress for Democracy (ZCD) kici hi. Tua na ngawn ZCD leh ZNC kibang a sa, kibang hi ci-a um tuni dong mi pawlkhat om lai hi. Zomi national a om a sa pawlkhat omlai. Ih lungsim sung ah ‘prejudice’ tam nei khin lua ih hihman iin facts pen facts bang aa mu thei nawn lo, reality pen reality bang aa sang zo nawn lo cih mun dong kitung ta hi.\nPawlkhat in kamphen kul lo Tedim leh Tonzang township sung aa teng “Zomi” ah kigawm diing deih uh hi. Ahih hang, Siapi Hau Go in ZBC a phuat lai iin “Zomi” cih min in Khalkha leh Falam township sung aa mi te zong na huam khin hi. Cihnopna ah, tu hun Zomi political movement te ii “Zomi” a cih uh leh ni dang historical “Zomi” ii a khiatna, a huamna te kibang lo hi. History leh politics gawmkhawm nianua ih hihman iin buaina tampi hong piang to hi. Political movement tawh ei mi te ih kigawm nop hang kigawm zo lo diing hi hang. Tangtawng pan aa ih hihna (historical identity) ah kigawm sawm leng hoih pen diing, zong kigawm zo khathei diing hi hang.\n“Zomi” min tawh political movement (ni dang iin ZNC, tu’n ZCD) hong kipat zawh kei theihna ah a tawm pen kum (20) val bang hong hi ta hi. Hih hun sung ah, ZNC in ahizong iin, ZCD in ei mi te phattuamna diing bang teng sem khin? Bang teng matutna nei khin uh hiam? Muh theih diing result bangmah om lo hi. Ih mawtaw lampi sia te hong puah sak uh hia? (Taingen pan Falam lam pai leng lampi hoih mahmah na pi’n Tedim, Tonzang lam paina lei vuikhu kitung). Zato inn, sang inn, etc., bangzah hong lamsak khin? Ih tuinaak te hong puahsak uh hia?(Tedim khuapi sung ah tui hamsa mahmah ta).\nCNF te’n Falam, Khalkha, Thantalang lam ah mipi phattuamna tampi bawl zo uh hi. UN tawh gamdang ah Khalkha lam te mi tampi refugee a pai theihna uh zong CNF te sepna leh huzaap tampi om hi. A sawt nai lo iin Tonzang township dong ah antang hawm iin mipi huhna piak diing gelna nei ( a pia khin uh hiam cian lian keng) uh cih thu kiza hi. A tom iin, mipi phattuamna diing a sepna te uh kimu thei hi. Ih lawm te’n district nih bang a ngahna uh pen CNF te huzaap (influence) kihel kha diing iin um ing. ZCD in Tedim, Tonzang, Cikha township khat peuhpeuh ahizong iin, a kigawm iin ahizong iin district khat ih ngahna diing bang hang iin political leadership nei zo lo? Amau bel minam vei kisa, minam aa diing gim kisa kha diing uh hi. Bang zahta aa ih gim zong iin matutna ih neih kei leh bangmah sem lo tawh kibang veve hi. Physics concept ah nasem (work)ih hihna diing iin tha (force) leh kikhinna (displacement) a om kul hi (W = F d). Gentehna iin, na lo lai aa suang tumpi khat pen sun niloh na sawnsawn hang iin bangmah kikhinna a om kei leh nasem lo mah na hihi. Cihnopna ah, political movement (Zomi movement) khawng, political party (ZCD) khawng bawl napi’n mipi te phattuamna diing bangmah matutna (result) na neih kei uh leh na kimanna uh om lo hi. “Hiah tu in la pau kei in” a cih bang iin tu khinkhian lecin na tawldam zaw diing hi. ZCD, GZA, etc.. te tha ih piakpiak pen mipi te’n a mittaw (blind),bangmah phattuamna hong pia zo lo, phattuamna diing sem thei lo saipi (elephant) an ih piakpiak tawh kibang kha diing hi.\nTuni ciang ciang ZCD leh a dang “Zomi minam” min a deih organization tuamtuam te sepna a gah ih et ciang iin, ih mi te sung ah kilemna hong susia cih loh mipi’ phattuamna diing bang mah kimu thei nai lo hi. Kikhelna hong neih kei uh leh mailam hun ah zong bangmah kilamdanna hong om tuan lo kha diing hi. Sep ngeisa khat sep ngeidan aa semsem in a result hong kilamdang diing cih upna pen haina hi. Albert Einstein in “Insanity is doing the same thing over and over again and expecting different result,” na ci hi. Cihnopna ah, ZCD, GZA, LZI, etc., te makaihna tawh kamphen kisam lo ei mi te sung ah kilemna hong om sak zo diing, hong gawm tuah zo diing, mipi te phattuamna om diing, etc.. cih bang aa upna leh lametna ih neih khak leh facts and reality a ngaihsun kha lo cihna hi-a ei leh ei kikhemna (Self-Delusion) lianpi khat ahihi.\n“Zo” cih pen a tung aa ih gensa bang iin ih original minam min hi-a, tangtawng pek pan aa ih hihna (historical national identity) ahihi. Tua hi napi’n Code numbat ih neihsa “Zo – 421” zangh nuam lo (lungsim gitloh man leh Zo min pua Zo te elna, muhdahna hang) in peemta, minam min nei lo te kiciaptehna Code – 914 zat diing GZA,ZCD, leh Zomi kipawlna tuamtuam te’n ong hanthawn uh hi. Hih pen ngaihsut khialhna lianpi leh makaih khialhna (failed leadership) lianpi khat ahihi. Kilemna diing, kithutuahna diing ih deih taktak leh ih hihna maan (true national identity) tawphah lo iin piang zo lo diing hi. Tua ahih kei leh ei leh ei kidodona tawh ni hong tum diing hi.\n“ZOMI” ah kigawm diing cih pen lungsim zaina, buuk mun khanna (Isa. 54:2) khawng pawlkhat in sakha hi. Hih pen lungsim toina (narrow-mindedness), thu deihkaihna (bias & prejudice), leh tangthu bawltawmna (revisionism) ahihi. Ih buuk mun khan nuam taktak ih hih leh “Zo” minam ah ih kigawm diing ahihi. “ZOMI” pen inclusive term hi lo hi. A toi (narrow) mahmah kammal (term) hi. “Zo” cih in a zai penpen, a huam penpen, a maan penpen kammal (term) ahih lam ih gen khin zo hi. A om sa ih hihna maan (true identity) ah kigawm nuam lo, deih lo ih hih leh a om nai lo, ih hihna maan lo ( ZOMI =false identity) ah koidan iin kigawm khawm thei mawk diing ih hi hiam? Mailam hun diing saupi ngaihsun lo aa mimal meetna (personal benefit) diing leh political motive tawh sepna pen sehnel tung aa inn lam (Matt.7:26,27) hi gege cih mi tampi’n phawkkha lo uh hi.\nPawlkht in Pu Zo cih bang om ngei kei ci uh hi. Tua ahih leh bang hang aa “Zomi” kici diing? Pu Zo pan aa piang hi kei hang ih cih leh “Zomi” ih kicihna diing tawphah (foundation) om lo hi. “Zo” te pen mual sang lam a votna mun ah na teng (na om) ahihman un Zo kici hi ci’n pawlkhat in gen. Tua ahih leh asa gam “Sim” gam aa teng/om te bang hang iin “Zomi” kici diing? Tawphah (foundation) om ngiat lo hi. “Zo” cih kammal koi pan hong pai hiam cih ngaihsut huai hi.\nZOMI ah kigawm diing cih a deih te ii reasons pawlkhat en leng:\n1. “Zomi” in ih vek khempeuh iin ong huam hi. Hih pen thumaan hi lo hi. “Zomi” pen minam (nationality or ethnic identity) min hi lo, mimal (person/individual) kilawhna cih ih gen khinzo hi. Minam sung bek ah kigawm theihna om aa, mimal sung ah kigawmkhop theihna diing thu om lo hi. Zo minam sung aa kihel/ a paa mimal te “Zo mi” or “Zomi” kici ahihi. Zo minam sung aa kihel lo te Zomi kici thei lo hi.\n2. “Zomi” kici leng kithutuahna (unity) om diing. Hih pen sun mang (pipe dream)hi lel. Zo in code neikhin, Zomi in code tuam khat hong nei leh automatic aa kikhensa ih hi diing hi. Ih vek khempueh iin Zo suan hihang kici napi’n Zo cih Code khat sung ah kigawm nuam lo ih hih leh Zo leh Zomi Code nih nei leng unity om diing cih pen ei leh ei kikhemna (Self-delusion) lianpi khat hi.\nA tung aa te en leng Zomi ah kigawmna diing ih tawphah (foundation) thu pen khauh pai het lo, kip het lo hi. Ahih hang, “Zomi” kici leng ih vek iin “Global Zomi Alliance,” “Zomi Congress for Democracy,” cih te’n ong huam pah diing hi. Tua ahihman iin, “Zomi” ah kigawm diing cih pen GZA,ZCD, leh a dang kipawlna pawlkhat te ii political game (nainganyee kimawlna) cih kimu thei hi. GZA leh ZCD te political game kimawlna ah “unwitting victim” (thu thei siang lo pi aa khut lamlam) ih hih loh diing thupi hi.\nCensus Code numbat ngahsa Sihzang, Teizang, Zo, Saizang, etc., te’n na Code numbat uh nusia aa Code – 914 (Others) na zat uh leh Census result ah, e.g. Sihzang = 0, Teizang = 0 cih dan hong hi leh mai lam Census ciang Code numbat hong kipia nawn lo diing aa na minam min a mangthang, a beimang (legally extinct) hong suak diing hi. Hih pen LZI policy (Pu Go Sawm Khup Chin TV tawh interview na youtube ah ki-en thei) hi. Hoih tak ngaihsun pha mahmah un. Na minam min mang/bei diing na deih kei leh na Code numbat mah na zat diing thupi hi.\nCensus Code – 914 zat diing GZA, LZI, ZCD, etc., te’n ong hanthawn uh hi. Thukim lua, support lua kisa khuttum liik aa “Amen,” “Hosana” “Halelujah” a ci mipi pawlkhat te Census man khit ciang amau teng mah makai te gensia masa pen, makai te tung aa lungso penpen te hong hikha diing uh hi. Bang hang hiam cih leh Code – 914 pen minam min nei lo, Kawl gam ah minam aa kisim lo (e.g. Zomi, Rohingya, etc.) te’n hong zangh diing uh hi. ZOMI a kici te bek in Code-914 a zangh diing sa peuh mah ke’n. Mi tampi hong om diing hi.\nEi minam min vai tawh ih buai mahmah hang, Census 2014 ii primary objective pen economy hi-a minam vai hi lo hi. Immigration Minister U Khin Ye in “na minam min na deih bangbang at thei teh” a cih pen lungmuang in “ZOMI” at leng hong ki recognize pah diing sakha. Census Form ah Code: 914 – Zomi ci-a na at/gelh hang Computer in # 914 bek sim iin “Zomi” cih (khut tawh na at pen) a sim diing hi peuh mah lo hi.Code – 914 and its corresponding designation pen “Others” ahihman iin computer in Code – 914 mimal bangzah in at hiam cih bek result hong pia diing ahihi. Gentehna iin, mi 10 in Code – 914 at ci ni. Tua lak ah “Zomi” 4, “Rohingya” 4, “Penglam” 2, ahih leh computer result in “Others = 10” hong ci lel diing ahihi. Mi bangzah “Zomi,” bangzah “Rohingy,” bangzah “Penglam,” bangzah cih theih nop leh Census form (50 – 60 millions) teng khempueh khut tawh sim ciatciat (manual count) lo iin kingah lo diing hi.\nManual count diing hi leh sum tampi, hun tampi, tha leh ngal tampi bei beh kul diing hi. Khut (manual count) tawh 50 to 60 millions forms sim diing in record bawl ding hi leng bangtan vei a sawt tam? Check – encode – record bawl hi leng Census form khat in a tawm pen minute 3 pan 5 sung hun la diing hi. Hih rate tawh 50 millions form ciang 250 millions minutes ( or 4.16 millions hour) kisam diing aa, mi tul (1,000) in nisim nasem (8 hours/day) hi leh ni 520 val (kum khat val) sem diing uh hi. Mi tul khat ni 520 val nitha pia diing hi lecin sum bangzah bei diing ? (Kawl gam nitha a tawm pen tawh hi leh zong Kyats 2 billions kiim bei lai diing).\n(1) Census Code – 914 ah minam bangzah, kua teng om hiam ci’n Kawl kumpi’n Census result kum khat val hun leh thazung thatang tampi bei iin hong sem diam?\n(2) Census Code – 914 ah minam bangzah cih theihna diing iin Kawl kumpi’n sum Kyat 2 billions kiim bei beh iin na hom sem diam?\nZOMI & Religious-political movement\nPhuahtawm minam min “ZOMI” ah kigawm diing ZCD member te bek tham loh Pasian nasem pawlkhat te’n zong actively iin na hong sem uh hi. Gentehna iin, Rev.Do Suan Mung, Rev. Go Chin Zam, Evan. Langh Do Khup, Dr. Gin Khan Khual, etc., te’n ZOMI political movement ah actively iin a kihelna te uh kimu thei hi. “Pasian nasem” kici te pen a hoih kei phial uh zong iin gensia diing ka ut kei hi. ZOMI political movement ah Pasian nasem te zong kihel hi cih dawksak (highlight) nopna hi lel. A dang gen leng kam val suak kha in teh.\n(1) “ZOMI” minam tangtawng aa kipan na om ngei lo hi. Phuahtawm hi. “Zo minam” bek na om hi. Zo minam sung aa mimal khempeuh “Zo mi or Zomi” ih hihi. Phuahtawm minam min ah kigawm khop theihna diing hamsa diing hi. Ih hihna (identity) a maan pen “Zo” minam ah ih kigawm mateng unity hong om lo diing hi. ZOMI ah kigawm diing cih pen lungsim neuna, thutang pekna, tangtawng aa ih hihna maan manpha saklohna, tangthu kawi hek aa deihkaihna (historical revisionism), lungsim gitlohna leh a dang tuamtuam te hang ahihi.\n(2) Zo lai grammar kician ih neih loh in tampi hong buai sak tuam hi. ZOMI = “Zuau Omna\nMi te Innkuan” or “Zu Omna Mun Inn” ci-aa tomkaihna (abbreviation) ahih kei buang leh ZOMI cih pen zatdan maan lo ahihi. “Zo mi” ahih kei leh “Zomi” cih diing ahihi. Zomi ih cih ciang iin minam min genna hi lo aa, mimal genna hi. Pu Zo suan teng Zo mi ih hihi.\n(3) Chin pen ZOMI tawh khel diing cih pen legally iin a piang zo diing thu hi lo hi.\n(4) ZOMI movement in minam min te damdam iin hong beibei iin a tawpna ah “ZOMI” bek om sak nuam ahihman iin, Sihzang, Saizang, Zo, Thado, etc.., te’n na minam min uh na beimang sak nuam kei uh leh Census 2014 ah na Code numbat na zat uh kul diing hi.\n(5) ZOMI political movement ah Pasian’ na sem te zong pawlkhat kihel uh hi.\n(6) ZOMI political movement hang iin, mimal hi ta leh pawlpi sung hi ta leh kideidanna leh kikhenna tampi hong piang sak hi. “Zomi” min bulphut iin pawl tuamtuam hong piang hi. ZOMI political movement ii a gah hoih lo hi cih kimu thei hi.\n(7) Kamphen kul lo, pau kithei teng pum khat iin ding thei, kigawm thei leng ut huai mahmah hi. Ahih hang, ih hihna maan lo (false identity), phuahtawm identity tawh piang thei lo diing hi. Tangtawng aa kipan ih hihna maan (historical true identity = Zo minam) ah ciah kik leng tui bang ih luang khawm thei pan diing hi.\nBangbang ih ci zong iin, ci leh sa tawh ahizong iin, kam pau tawh ahizong iin, ngeina tawh ahizong iin ki-en leng unau sanggam vive hi hang. Tutadih, samgi bang ih kikhenkhen hang, kikum toto leng ni khat ni ciang Pu Zo suan, Zo ta te va bang hong pil iin tui bang ih luang khawm thei diing hi cih ka lam etna hi.\n(a) Ei teng khawl khawm a tuam om lo\nVan nuai ci peuh kul aa piang\nTun sung khat pan piang hi ngeingei ee.....\n(b) Tun sung khat pan piang hi ngeingei\nSuahpih sanggam, laigui zom te hi ngeingei ee......\nDraft - Zomi eLibrary Thuluui/Articles\nItem Reviewed: Census & ZOMI Self-Delusion (Census & ZOMI Ei leh Ei Kikhemna) Description: Rating: 5 Reviewed By: Cinpu Zomi